title: Florida-luokka

text: Florida-luokka oli Yhdysvaltain laivaston kahden 1900-luvun alussa valmistetun aluksen muodostama dreadnought taistelulaivaluokka.


title: Fire Emblem Echoes: Shadows of Valentia

text: Fire Emblem Echoes: Shadows of Valentia () on "Fire Emblem" -videopelisarjaan kuuluva vuoropohjainen strategiapeli ja kolmas sarjan peli Nintendo 3DS -käsikonsolilla. Peli on uudelleen tehty versio sarjan toisesta pelistä, "Fire Emblem Gaidenista", ja on sarjan viidestoista osa.


title: Fire Emblem Echoes: Shadows of Valentia

text: Fire Emblem Echoes perustuu pelisarjan toiseen osaan, joka esitteli paljon uusia pelimekaniikkoja, joita ei sarjan myöhemmissä osissa ole käytetty uudelleen. Tästä syystä peli eroaa osin huomattavasti sarjan muista uudemmista osista, vaikka peruspelimekaniikat ovat samanlaisia kuin sarjan muissa osissa. Taistelut ovat vuoropohjaisia ja niiden tavoitteena on ohjata omia joukkoja tietyn tavoitteen saavuttamiseksi. Pelin taistelut käydään ruudukoksi jaetulla kentällä. Hahmojen liikkumiseen vaikuttavat paitsi hahmojen kyvyt myös maasto. Jokaisella pelaajan hahmolla on tietyt taidot ja tilastot, kuten taso ("level"), hyökkäys ("attack") ja puolustus ("defence"). Osallistumalla taisteluihin hahmot keräävät kokemusta ("experience"), jonka avulla ne kehittyvät korkeammille tasoille. Kullakin hahmolla on oma hahmoluokkansa, joka määrää muun muassa sen, mitä aseita hahmo voi käyttää. Eri luokilla on myös omat erityiskykynsä, esimerkiksi maagit käyttävät loitsuja ja pegasusratsastajat voivat lentää vaivattomasti esteiden yli. Hahmon luokkaa on mahdollisuus muuttaa tietyin ehdoin ympäri pelimaailmaa sijoitelluisa pyhätöissä, kun se on kerännyt tarpeeksi kokemusta.


title: Fire Emblem Echoes: Shadows of Valentia

text: Mikäli hahmo kaatuu taistelussa, se kuolee, eikä sitä enää voi käyttää taistelussa ellei peliä jatketa aiemmasta tallennuskohdasta. Pelissä on kuitenkin mahdollista valita tietty pelitila ("Newcomer" "Mode"), jossa kaatuneet hahmot katoavat lopputaistelun ajaksi kentältä, mutta palaavat takaisin taistelun päätyttyä. Taistelujen välissä on mahdollista liikuttaa päähenkilöitä maailmankartalla ja esimerkiksi vierailla kylissä ja käydä uusia taisteluja aiemmin läpäistyillä kentillä. Tarina on jaettu kuuteen lukuun ja siinä edetään pääasiassa hahmojen välisen dialogin kautta. Pelissä on mahdollista pelata kahdella vaikeustasolla.


title: Fire Emblem Echoes: Shadows of Valentia

text: Gaidenin myötä Echoesissa on sarjan muihin osiin verrattuna monia omalaatuisia pelimekaniikkoja: Gaiden esitteli sarjaan maailmankartan, jolla voi liikkua vapaasti, minkä lisäksi hahmoilla on koko pelin ajan vain yhdet aseet, joita voi kuitenkin vaihtaa tarinan kuluessa, ja taikomiseen käytettään HP-pisteitä. Lisäksi Echoesissa on erotukseksi Gaidenista ja muista sarjan peleistä useita omia ominaisuuksia: Se sisältää hahmoja, joita alkuperäisessä pelissä ei ollut, luolastoja, joita tutkitaan 3D-ympäristössä ja joissa voi kohdata sattumanvaraisia vihollisia, väsymysmekaniikan, sekä keinon kääntää aikaa taaksepäin pelaajan vuorolla.


title: Fire Emblem Echoes: Shadows of Valentia

text: Peli sijoittuu Archaneasta länteen sijaitsevalle Valentian mantereelle (joka Fire Emblem Awakeningin aikaan se tunnetaan nimellä Valm). Muinaisina aikoina kaksi sisarusjumalaa, maalohikäärme Mila ja sodan lohikäärme Duma, hallitsivat Valentiaa yhdessä vuosisatoja, mutta päätyivät tuhoisaan riitaan, jonka seurauksena manner jaettiin kahteen valtioon. Pohjoiseen perustettiin Duman johdolla Rigelin valtio, jossa voiman ajateltiin olevan tärkeintä maailmassa. Etelään syntyi Milan johdolla Zofian valtio, jossa ihmiset keskittyivät nautintoon, eikä heidän koskaan tarvinnut nähdä nälkää tai elää kurjuudessa.


title: Fire Emblem Echoes: Shadows of Valentia

text: Peli alkaa, kun päähenkilöt Alm ja Celica ovat lapsia Ramin kylässä Zofian eteläosassa. He kohtaavat ystävineen metsässä miehen, joka etsii Celicaa. Almin setä Mycen puolustaa heitä, mutta joutuu kuitenkin viemään Celican Novisin luostarisaarelle turvaan. Vuosia myöhemmin Mycen ja Alm saavat tiedon, että kenraali Desaix on murhannut Zofian kuninkaan ja anastanut vallan. Alm lähtee vapauttamaan kuningaskuntaa. Samaan aikaan Celica lähtee Novisin luostarista kohti Milan temppeliä nähtyään enneunen Almin kohtalosta sekä selvittääkseen, miksi Zofiassa on yhtäkkiä rauhatonta ja huonot sadot. Almin vapautettua Zofian linnan hän ja Celica kohtaavat, mutta joutuvat riitoihin keskenään ja jatkavat omia polkujaan. Alm lähtee päihittämään Desaix’ta ja puolustamaan Zofiaa pohjoisen Rigelin kuninkaalta; Celica jatkaa matkaansa kohti Milan temppeliä. Matkojensa varrella he ymmärtävät kaiken johtuvan Duman orastavasta hulluudesta sekä tämän seuraajien suunnitelmista palauttaa hänen valtansa. Celica paljastuu Zofian kadonneeksi prinsessaksi, kun taas Alm paljastuu Rigelin prinssiksi. Alm ja Celica joukkoineen voittavat Duman ja tämän seuraajat ja yhdistävät Valentian yhdeksi kuningaskunnaksi.


title: Svetlana Bažanova

text: Svetlana Bažanova on venäläinen pikaluistelun olympiavoittaja.


title: Svetlana Bažanova

text: Bažanova luisteli Neuvostoliittoa edustaen maaliskuussa 1991 yleisluistelun juniorien MM-kilpailuissa ikäluokkansa maailmanennätykset 1 500 metrillä (2.05,14) ja 3 000 metrillä (4.21,59) ja saavutti MM-hopeaa Saksan Anke Baierille hävinneenä. Seuraavana talvena hän sijoittui Albertvillen olympialaisissa 1 500 metrillä kuudenneksi sekä 3 000 ja 5 000 metrillä seitsemänneksi. Yleisluistelun MM-kilpailuissa hän sijoittui vuonna 1992 yhdeksänneksi mutta vuoden 1993 MM-kilpailu päättyi hylkäykseen 3 000 metrillä. Yleisluistelun EM-kilpailuissa hän saavutti Heerenveenissä 1993 pronssia ja Hamarissa 1994 hopeaa. Lillehammerin olympialaisissa 1994 hän voitti EM-kilpailuista tutussa Hamarin hallissa kultaa 3 000 metrillä silloisella Venäjän ennätyksellä 4.17,43 sekä sijoittui 5 000 metrillä viidenneksi ja 1 500 metrillä kuudenneksi.


title: Svetlana Bažanova

text: Vuonna 1995 Bažanovan suoritus yleisluistelun MM-kilpailuissa tyrehtyi jo keskeytykseen 500 metrillä, ja vuosina 1996 ja 1997 hän sijoittui kuudenneksi. Yleisluistelun EM-kilpailuissa hän oli kuudes vuonna 1995 sekä viides vuosina 1996 ja 1997. Helsingin EM-kilpailuissa 1998 hän saavutti pronssia. Kilpailukalenteriin mukaan tulleissa matkakohtaisissa MM-kilpailuissa hän sijoittui vuonna 1996 kuudenneksi 3 000 metrillä ja seitsemänneksi 1 500 metrillä sekä vuonna 1997 neljänneksi 1 500 metrillä ja kuudenneksi 3 000 metrillä. Naganon olympialaisissa 1998 Bažanova sijoittui 1 500 metrillä yhdeksänneksi ja 3 000 metrillä kymmenenneksi.


title: Svetlana Bažanova

text: Viitenä viimeisenä kilpavuotenaan Bažanova ei yltänyt enää arvokisamitaleille. Yleisluistelun MM-kilpailuissa hän oli seitsemäs vuonna 2000 ja viidestoista vuonna 2003, ja yleisluistelun EM-kilpailuissa hän sijoittui noina samoina vuosina yhdeksänneksi ja kymmenenneksi. Matkakohtaisissa MM-kilpailuissa hän oli vuonna 1999 kymmenes 3 000 metrillä ja kolmastoista 1 500 metrillä, vuonna 2000 viides 1 500 ja 5 000 metrillä ja seitsemäs 3 000 metrillä sekä vuonna 2003 kahdestoista 1 500 metrillä.


title: Boldklubben Frem

text: Boldklubben Frem on jalkapalloseura Kööpenhaminan kaupungista. Seura pelaa maansa kolmanneksi korkeimmalla sarjatasolla 2. divisioonassa kaudella 2017–2018. Frem on voittanut maansa mestaruuden kuudesti: 1923, 1931, 1933, 1936, 1941 ja 1944. Tanskan cupin Frem on voittanut 1956 ja 1978.


title: Hospits Betel

text: Hospits Betel on arkkitehti Erik Bryggmanin suunnittelema rakennus Turussa Yliopistonkadulla. Bryggman voitti Turun lähetysseuran liike- ja hotellirakennuksesta Hospits Betelistä 1926 järjestämän arkkitehtikilpailun ehdotuksellaan ”Ympyrään piirretty enkeli”. Kilpailuehdotus edusti italialaishenkistä klassismia. Rakennus valmistui vuonna 1929.


title: Hospits Betel

text: Bryggman suunnitteli hotellin yhdeksi kokonaisuudeksi asuintalo Atriumin kanssa. Hotellin ja Atriumin väliin sijoitettiin Kristiinankadun jatkeeksi aukio, joka toimi sekä Betel-kirkon että hotellin sisäänkäyntinä. Itse kilpailuehdotus oli viisikerroksinen, mutta myös kuusikerroksista rakennusta mietittiin. Lopulliseksi ratkaisuksi valikoitui vaihtoehto, jossa rakennus oli kerroksen korkeampi pihasivulta kuin katusivulta.


title: Hospits Betel

text: Arkkitehti matkusteli Italiassa, Itävallassa ja Saksassa ja kehitteli voittanutta ehdotustaan. Matkojen jälkeen julkisivujen klassistiset koristeaiheet riisuutuivat ja tilalle tulivat selkeät funktionalistiset muodot. Myös pyörökaariset kaupan ikkunat muuttuivat suorakulmaisiksi. Aukiolla olevalle hotellin sisäänkäynnille rakennettiin pylväätön katos ja julkisivun parvekkeista tehtiin laatikkomaisia. Betel-kirkon italialaistyyppinen kellotorni toimii edelleen aukiolla katseenvangitsijana. Vaikkakin se lämpörapattiin ymmärtämättömästi 1990, jolloin torni menetti alkuperäisiä ominaispiirteitään.


title: Hospits Betel

text: Seinässä oleva muistolaatta kertoo, että rakennus toimi sotasairaalana 1939–1945. Tällä hetkellä paikalla on Scandic Plaza, jonka alakerrassa on arkkitehdin nimeä kantava Bryggman’s Restaurant & Deli.


title: Amager Øst

text: Amager Øst on yksi Kööpenhaminan tilastoalueista. Se sijaitsee Amagerin saarella Kaakkois-Kööpenhaminassa. Vuonna 2016 alueella asui noin 56 tuhatta asukasta. Amager Øst rajautuu etelässä Tårnbyn kuntaan, lännessä Amager Vestiin, pohjoisessa Indre Byhyn ja idässä Juutinraumaan.


title: Tom Ellis

text: Thomas John Ellis (s. 17. marraskuuta 1978 Cardiff, Wales) on walesilainen näyttelijä. Hänet tunnetaan parhaiten televisioroolesta "BBC":n "Miranda" ja Foxin tuottamasta Lucifer sarjoista.


title: Tom Ellis

text: Ellis syntyi Cardiffissa Marilyn Jean Hooperille ja Christopher John Ellikselle. Hänen isänsä, setänsä ja sisarensa ovat kaikki pappeja. Hänen setänsä Robert Ellis on Regent's Park College Oxfordin päällikkö, mihin hänen isänsä myös osallistui. Ellis osallistui Sheffieldin High Storrs Schooliin koulutuksensa aikana ja soitti käyrätorvea Sheffieldin kaupungin nuoriso-orkesterissa. Tom jatkoi BA dramaatiikan opiskelua Skotlannin kuninkaallisesa konservatoriossa, joka tunnettiin ennen nimellä Royal Scottish Academy of Music and Drama (RSAMD).


title: Tom Ellis

text: Vuonna 2005 syntyi hänen ensimmäinen tyttärensä, Nora, suhteesta Estelle Morganiin. Ellis oli naimisissa näyttelijä Tamzin Outhwaiten kanssa vuosina 2006 - 2014. Heidän ensimmäinen lapsensa, Florence Elsie, syntyi 25. kesäkuuta 2008. Joulukuun 20. päivänä 2008 pari näyttäytyi ITV-näyttelyssä All Star Mr & Mrs Christmas Special. Heidän toinen tyttärensä Marnie Mae syntyi 2. elokuuta 2012. 29. elokuuta 2013 todettiin että pari oli eronnut ja sitä seuraavana kuukautena Outhwaite haki avioeroa.


title: Lauri Lohi

text: Arvo Lauri Lohi (17. huhtikuuta 1898 Rautalampi – 13. tammikuuta 1938 Rauma) oli suomalainen päätoimittaja.


title: Lauri Lohi

text: Pohjois-Savossa syntynyt Lohi kävi seitsemän luokkaa lyseota, jonka jälkeen hän opiskeli puutarha- ja maatalousalaa. Hän kirjoitti myös sanomalehtiin, kunnes aloitti vuonna 1924 vakituisena toimittajana Kokemäellä ilmestyneessä "Lallissa". Vuonna 1932 Lohi siirtyi Kemissä ilmestyneen "Pohjois-Pohjan" päätoimittajaksi. Hän palasi Etelä-Suomeen 1934, jolloin Lohi valittiin raumalaisen "Länsi-Suomen" toimitussihteeriksi. Vuodesta 1935 lähtien hän oli lehden päätoimittaja aina kuolemaansa saakka.


title: Lauri Lohi

text: Lohi osallistui Suomen sisällissodan taisteluihin Satakunnan rintamalla sekä myöhemmin Viron itsenäisyyssotaan ja Aunuksen retkeen. 1930–luvulla hän oli mukana äärioikeistolaisen Lapuan liikkeen toiminnassa. Lohi kuului sen edeltäjän Suomen Lukon valtuuskuntaan sekä osallistui heinäkuussa 1930 järjestetylle talonpoikaismarssille. Lapuan liikkeen piirisihteerinä hän oli kevättalvella 1932 mobilisoimassa Mäntsälän kapinan tukijoukkoja Satakunnassa.


title: Lauri Lohi

text: Lohi kuoli sydänkohtaukseen tammikuussa 1938.


title: Abby Ringquist

text: Abby Ringquist (o.s. Hughes, s. 21. kesäkuuta 1989 Salt Lake City) on yhdysvaltalainen uransa lopettanut mäkihyppääjä.


title: Abby Ringquist

text: Ringquist sijoittui Oslon MM-kilpailuissa 2011 normaalimäessä 24:nneksi, Val di Fiemmen MM-kilpailuissa 2013 33:nneksi ja Falunin MM-kilpailuissa 2015 34:nneksi. Vuoden 2018 talviolympialaisissa hän sijoittui normaalimäessä 29:nneksi.


title: Abby Ringquist

text: Maailmancupissa Robinson esiintyi ensimmäisen kerran joulukuussa 2011 Lillehammerissa sijoittuen 21:nneksi. Parhaimmillaan hän on sijoittunut yhdeksänneksi joulukuussa 2012 Sotšissa.


title: Abby Ringquist

text: Nuorten MM-kilpailuihin Malsiner on osallistunut kolme kertaa. Vuosina 2006 ja 2009 hän sijoittui kahdeksanneksi ja vuonna 2007 18:nneksi.


title: Érika-Eiríni Ntaí

text: Eiríni ”Ér(r)ika” Ntaí, o.s. Papastamatáki (, kansainvälisesti usein Erica-Irene Daes, 18. syyskuuta 1925 Kíssamos, Kreikka – 12. helmikuuta 2017) oli kreikkalainen diplomaatti ja professori, joka toimi useita vuosia Kreikan edustajana muun muassa Euroopan neuvoston ja YK:n komiteoissa. Hän oli 1976–2002 YK:n ihmisoikeuksien edistämisen ja suojelun alakomitean asiantuntijajäsenä ja 1984–2001 YK:n alkuperäiskansojen työryhmän puheenjohtajana, jona hän oli luonnostelemassa alkuperäiskansojen oikeuksia käsittelevää julistusta.


title: Érika-Eiríni Ntaí

text: Eiríni Papastamatáki syntyi Kreetalla Kíssamoksen kaupungissa vuonna 1925. Hän oli toiseksi vanhin perheen viidestä lapsesta. Hän opiskeli oikeustiedettä, politiikan tutkimusta ja taloustiedettä Ateenan yliopistosta, mistä hän kirjoitti väitöskirjansa vuonna 1966. Eiríni, lempinimeltään ”Érika”, oli naimisissa Astérios Ntaísin (usein Asterios Daes) kanssa.


title: Érika-Eiríni Ntaí

text: Ntaí työskenteli uransa alkuvaihessa Kreikan julkishallinnossa ja toimi muun muassa terveysministeriössä ja lainopillisena neuvonantajana. Hän oli vuosina 1963–1966 Kreikan edustajana Euroopan neuvoston yhteiskunnallisessa komiteassa.


title: Érika-Eiríni Ntaí

text: Ntaí oli vuodesta 1966 usein Kreikan edustajana muun muassa YK:n yleiskokouksessa ja talous- ja sosiaalineuvostossa. Hän toimi muun maussa sosialisen kehityksen ja naisten aseman komissioissa.


title: Érika-Eiríni Ntaí

text: Ntaí oli 1976–2002 YK:n ihmisoikeuksien edistämisen ja suojelun alakomitean asiantuntijajäsenenä. Hän oli 1982 alakomitean raportoija, varapuheenjohtaja 1977 ja 2000 ja puheenjohtaja 1985 ja 1986.


title: Érika-Eiríni Ntaí

text: Ntaí oli vuosina 1984–2001 YK:n Alkuperäiskansojen työryhmän puheenjohtaja. Hän ajoi pitkällä kaudellaan kansainvälistä standardia alkuperäiskansojen oikeuksien suojelulle. Työryhmästä kasvoi hänen kaudellaan elin, jota kautta sadat alkuperäiskansojen edustajat pääsivät edustamaan kansojaan YK:ssa. Ntaí oli myös ajaamassa voimakkaasti alkuperäiskansojen oikeuksia käsittelevän julistuksen luonnosta. Ihmisoikeustyönsä ansiosta hänet palkittiin vuonna 1993 YK:n ihmisoikeuspalkinnolla.


title: Viera Collaro

text: Viera Collaro (s. 30. kesäkuuta 1946 Bratislava) on slovakialaistaustainen, Tanskassa asuva kuvataiteilija. Hän tekee valotaidetta.


title: Viera Collaro

text: Collaron isä oli kreikkalainen ja äiti slovakki. Hän opiskeli taidetta ensin Michiganin yliopistossa ja sen jälkeen Tanskan kuninkaallisessa taideakatemiassa. Yhdysvalloissa 1960- luvulla vietetty aika antoi hänelle vaikutteita minimalismista, pop-taiteesta ja konseptikuvituksesta.


title: Viera Collaro

text: Valon ja arkkitehtuurin yhdistämisessä Collaroa pidetään edelläkävijänä. Ansioistaan hänelle on myönnetty Tanskassa arvostettu Thorvaldsen mitali.


title: Anne Henning

text: Anne Henning (s. 6. syyskuuta 1955 Raleigh, Pohjois-Carolina) on yhdysvaltalainen pikaluistelija, joka voitti olympiakultaa 16 vuoden ikäisenä Sapporossa 1972.


title: Anne Henning

text: Henning kilpaili jo 14-vuotiaana vuonna 1970 epävirallisissa sprintterien MM-kilpailuissa ja sijoittui 20:nneksi. Alkuvuonna 1971 hän nousi maailman huipulle. Yleisluistelun MM-kilpailuissa Helsingissä hän sijoittui 14:nneksi mutta oli 500 metrillä nopein ajalla 44,60. Viikkoa myöhemmin hän luisteli Inzellissä 500 metrin maailmanennätyksen 43,20 ja paransi sitä seuraavalla viikolla samassa paikassa sprintterien MM-kilpailuissa luistelemalla ensin ajan 42,91 ja toisessa luistelussa ajan 42,72. Saksan Ruth Schleiermacher oli kuitenkin 1 000 metrillä sen verran parempi, että Henning jäi yhteispisteissä toiseksi..


title: Anne Henning

text: Marraskuussa 1971 Henning kohensi Inzellissä 500 metrin maailmanennätystä ajalla 42,60 ja sivusi sitä neljä päivää myöhemmin Innsbruckissa. Tammikuussa 1972 Davosissa hän paransi pikamatkan maailmanennätyksen aikaan 42,50 ja teki samoissa kilpailuissa myös 1 000 metrin maailmanennätyksen 1.27,50. Myöhemmin tammikuussa hän luisteli Innsbruckissa sprinttipisteiden maailmanennätyksen 174,000.


title: Anne Henning

text: Sapporon olympialaisissa 1972 Henning voitti kultaa 500 metrillä ajalla 43,33 jättäen hopeamitalistin 0,68 sekunnin päähän. Hän saavutti 1 000 metrillä pronssia ajalla 1.31,62 häviten kultamitalin 0,22 sekunnilla ja hopeamitalin 0,01 sekunnilla. Hän lopetti luistelu-uransa olympialaisiin.


title: Afroditen pyhäkkö (Pafos)

text: Afroditen pyhäkkö (joskus "Afroditen temppeli") oli antiikin aikainen Afroditelle omistettu pyhäkkö, joka sijaitsi Palaipafoksessa Kyproksen saarella. Sen rauniot ovat osa Palaipafoksen arkeologista aluetta, joka sijaitsee lähellä nykyistä Koúklian kylää. Se on Nea Pafoksen ohella osa Unescon maailmanperintökohdetta nimeltä "Pafos".


title: Afroditen pyhäkkö (Pafos)

text: Pafoksen Afroditen pyhäkkö oli jumalattaren merkittävimpiä kulttipaikkoja koko antiikin maailmassa. Palaipafoksen alue on ollut mahdollisesti jo neoliittiselta kaudelta lähtien ”Suuren jumalattaren” eli hedelmällisyyden jumalattaren kulttipaikka. Vanhimmat idolilöydöt paikalta ovat noin ajalta 3800 eaa. Saaren viimeistään 1100-luvulla eaa. asuttaneet mykeneläiset sovittivat paikallisen kultin omaan käyttöönsä, ja rakennuttivat jumalattarelle pyhäkön. Kreikkalainen perinne esitti pyhäkön, samoin kuin koko Pafoksen (Palaipafoksen) kaupungin, perustajaksi ja ensimmäiseksi ylipapiksi joko Kinyraan tai Agapenorin.


title: Afroditen pyhäkkö (Pafos)

text: Ajan kuluessa paikan kultti yhdistettiin Afroditeen, jonka kultti saarella saattoi olla foinikialaista tai muuta seemiläistä alkuperää (Astarte/Ishtar). Palaipafoksessa jumalattaresta käytettiin yksinkertaisesti nimitystä "Wanassa", ”Kuningatar”. Varhaisin maininta pyhäköstä on Homeroksen "Odysseiassa". Palaipafos säilyi koko Kyproksen merkittävimpänä kulttipaikkana geometriselta kaudelta klassisen kauden lopulle saakka. Pyhäkköalueella kerrotaan harjoitetun jonkinlaista temppeliprostituutiota.


title: Afroditen pyhäkkö (Pafos)

text: Palaipafos säilyi pyhäkön ansiosta merkittävänä paikkana senkin jälkeen, kun varsinainen kaupunki siirrettiin Nea Pafokseen nykyisen Páfoksen kaupungin paikalle 300-luvun eaa lopulla. Tämän jälkeen pyhäkköön liittyi vuotuinen juhla, jonka aikana kansa siirtyi kulkueessa Nea Pafoksesta Palaipafokseen. Roomalaisella kaudella paikka oli Kyproksen liiton ("Koinon Kypriōn") keskuspaikka. Pyhäkkö tuhoutui maanjäristyksessä vuonna 66/67 jaa. Keisari Vespasianus rakennutti sen uudelleen tämän jälkeen. Pyhäkkö hylättiin 300-luvulla jaa. kristinuskon nousun myötä. Keskiajan kuluessa sen kiviä uudelleenkäytettiin lähistön kylien taloissa.


title: Afroditen pyhäkkö (Pafos)

text: Pyhäkköalueen ja koko Palaipafoksen arkeologiset tutkimukset alkoivat vuonna 1887. Britit suorittivat alueen ensimmäiset järjestelmälliset arkeologiset kaivaukset vuosina 1950–1955. Kaivauksia ovat jatkaneet saksalaiset ja sveitsiläiset 1960-luvulta lähtien. Kaivaukset alueella jatkuvat edelleen.


title: Afroditen pyhäkkö (Pafos)

text: Afroditelle omistettu pyhäkkö sijaitsi Palaipafoksen lounaisosassa. Pyhäkön rakennusjäänteet voidaan jakaa kahteen osaan ja rakennusvaiheeseen. Eteläisimpänä sijaitsevat paikan varhaisimman pyhäkön jäänteet myöhäiseltä pronssikaudelta eli mykeneläiseltä kaudelta (Pyhäkkö I), ja heti sen pohjoispuolella roomalaisella kaudella rakennetun pyhäkön jäänteet (Pyhäkkö II). Pyhäköstä on säilynyt vain vähän, ja suurin osa jäänteistä on peräisin vaiheesta II.


title: Afroditen pyhäkkö (Pafos)

text: Pyhäkkö I koostuu temenos-alueesta, joka oli aidattu suurilla kalkkikivikappaleilla. Pyhäkköön kuului myös rakennelma, jossa oli jumalattaren kulttikuva. Rakennusvaihe on säilynyt huonosti. Sen muurista on säilynyt lähinnä länsi- ja eteläosaa.


title: Afroditen pyhäkkö (Pafos)

text: Pyhäkkö II rakennettiin myöhemmin ja uudelleen maanjäristyksen jälkeen roomalaisella kaudella ensimmäisen vuosisadan eaa. lopulla tai 100-luvun eaa. alussa. Pyhäkkö koostui suurikokoisesta pihasta, jolla oli rakennukset pohjois-, itä- ja eteläsivuilla. Rakennuskokonaisuus oli suunnilleen neliön muotoinen, ja sen sivut olivat noin 90 metriä. Pyhäkkö esiintyy usein rahoissa eriintyisesti Rooman keisariajalla. Tätä kautta sen ulkonäköä on pyritty rekonstruoimaan.


title: Afroditen pyhäkkö (Pafos)

text: Pyhäkön II pohjois- ja eteläsivuilla oli stoat eli pylväshallit. Niiden välissä pihan itäsivulla oli useita pienempiä rakennuksia, jotka vaikuttavat olleen myöhemmin lisättyjä stoia varhaisempia. Ei tiedetä, oliko pyhäkköpihan länsisivulla muuri.


title: Afroditen pyhäkkö (Pafos)

text: Pyhäkössä ollut Afroditen kulttikuva oli muinainen ja ilmeisesti foinikialaista alkuperää. Se koostui pelkästä mustasta pyramidinmuotoisesta kivestä, toisin sanoen se oli anikoninen, ei tyypilliseen tapaan antropomorfinen. Kulttikuva on Kyproksen museossa Nikosiassa. Muita alueen löytöjä on Páfoksen arkeologisessa museossa.


title: Dionysoksen talo (Pafos)

text: Dionysoksen talo on nimitys, jota käytetään eräästä antiikin aikaisesta yksityistalosta Pafoksen kaupungissa Kyproksen saarella. Sen rauniot ovat osa (Nea) Pafoksen arkeologista aluetta, joka on Unescon maailmanperintökohde ja sijaitsee niemellä nykyisen Páfoksen kaupungin lounaisosassa.


title: Dionysoksen talo (Pafos)

text: Dionysoksen talo on ajoitettu roomalaiselle kaudelle 200-luvulle jaa., jolloin Pafos toimi saaren hallintokeskuksena. Sen oletetaan kuuluneen jollekin kaupungin hallitsevan roomalaisen yläluokan edustajalle tai muulle varakkaalle asukkaalle. Talon rauniot sijaitsevat Pafoksen arkeologisen alueen keskiosassa. Suurikokoisen talon pinta-ala on ollut noin neliömetriä. Tästä noin 500 neliömetriä on ollut päällystetty hienoin lattiamosaiikein. Talon keskellä oli atrium-piha, jonka keskiössä oli impluvium. Pääsisäänkäynti oli lounaasta talon eteläpuolelta kulkeneelta kadulta.


title: Dionysoksen talo (Pafos)

text: Mosaiikkeja oli atriumpihaa kiertäneessä pylväskäytävässä sekä sen ympärillä olleissa huoneissa. Itäsivulla olivat makuu- ja kylpyhuoneet sekä vivarium, ja länsisivulla keittiö ja työpajatilat. Mosaiikit ovat taidokkaita ja monivärisiä, ja esittävät pääasiassa mytologisia aiheita ja metsästyskohtauksia. Useissa mosaiikeissa esiintyvät Dionysos ja viiniin liittyvät aiheet, mistä talo on saanut nimensä. Eräässä Dionysos juo viiniä Akmen ja Ikarioksen seurassa. Muissa mosaiikeissa esiintyvät muun muassa Pyramos ja Thisbe, Poseidon ja Amymone, Apollon ja Dafne, Hippolytos ja Faidra, Ganymedes ja kotka, Narkissos, Dioskuurit sekä neljän vuodenajan allegoriat. Osa mosaiikeista on geometrista kuviointia.


title: Dionysoksen talo (Pafos)

text: Myös talon seinät on ollut koristeltu geometrisin ja kukkakuvioinnein.


title: Dionysoksen talo

text: Dionysoksen talo voi viitata seuraaviin antiikin aikaisiin yksityistaloihin:


title: Kuninkaiden haudat (Pafos)

text: Kuninkaiden haudat on nimitys, jota käytetään eräästä antiikin aikaisen hautausmaan arkeologisesta alueesta Páfoksen kaupungissa Kyproksella. Nimitys on peräisin siitä, että hautausmaalle haudattiin antiikin Pafoksen kaupungin virkamiehiä ja muuta yläluokkaa hellenistisellä ja roomalaisella kaudella. Haudat ovat osa Pafoksen arkeologisia alueita, jotka ovat yhdessä Unescon maailmanperintökohde.


title: Kuninkaiden haudat (Pafos)

text: Haudat ajoittuvat hellenistiselle ja roomalaiselle kaudelle 300-luvulta eaa. alkaen. Ne eivät ole tyyliltään kyproslaisia, vaan ovat saaneet vaikutteensa mahdollisesti Aleksandriasta. Hautoihin on oletettavasti haudattu saarta hallinneiden Ptolemaiosten lähettämät Kyproksen hallitsijat, joiden keskuspaikka Pafos oli, sekä kaupungin muuta yläluokkaa. Vainajat eivät siis olleet varsinaisesti kuninkaita, sillä Kyproksen omat vanhat kuninkuudet ja kuningaskunnat oli tuossa vaiheessa jo lakkautettu, mutta osa saattoi kuulua Ptolemaiosten kuninkaalliseen sukuun.


title: Kuninkaiden haudat (Pafos)

text: Kuninkaiden haudat muodostavat erillisen arkeologisen alueen noin 1,5 kilometriä pohjoiseen Nea Pafoksen varsinaisesta arkeologisesta alueesta. Hautoja on yhteensä kahdeksan. Ne kaikki koostuvat kallioon maanpinnan alapuolelle hakatuista peristyylipihoista, joiden sivuilla on samoin kallioon hakattuja hautakammioita. Pihoille johtaa portaat, jotka myös on kaiverrettu kallioon. Peristyylin pylväät edustavat doorilaista tyyliä ja hautojen julkisivut jäljittelevät muutoinkin temppeliä triglyfeineen ja metooppeineen.


title: Kuninkaiden haudat

text: Kuninkaiden haudat voi viitata seuraaviin arkeologisiin kohteisiin:


title: Elisabet Ranskalainen (1602–1644)

text: Elisabet Bourbon (1602–1644) oli ranskalainen prinsessa, josta tuli Filip IV:n ensimmäisenä puolisona Espanjan kuningatar.


title: Elisabet Ranskalainen (1602–1644)

text:
Elisabet oli Ranskan kuninkaan Henrik IV:n ja Maria de’ Medicin tytär. Hän meni naimisiin Filipin kanssa vuonna 1615.
Elisabetin kuolemaan 1644 asti kestäneestä liitosta syntyi kahdeksan lasta. Näistä kuusi kuoli aivan pieninä, ja viides lapsi, kruununperijä Baltasar Carlos, menehtyi 16-vuotiaana 1646. Ainoastaan ensimmäisen liiton nuorin lapsi, tytär Maria Teresa selvisi aikuisikään ja meni myöhemmin naimisiin Ranskan aurinkokuninkaan Ludvig XIV:n kanssa.


title: Amager Islanders

text: Amager Islanders on tanskalainen jääkiekkoseura, joka on perustettu vuonna 1964 nimellä Amager SIK, ja se on vaihtanut nimeään useampia kertoja. Sen kotihalli on Kastrup Skøjtehal, jonne mahtuu yli 1400 katsojaa. Nimellä Tårnby Boldklub seura pelasi kauden 1971–1972 maan pääsarjassa. Vuodesta 2001 seura toimi nimellä Ama'r Jets, vuodesta 2009 se oli Amager Ishockey, ja nykyisen nimensä seura otti vuonna 2016.


title: Suffer to Abuse

text: Suffer to Abuse on Rotten Soundin yhdeksäs EP-levy, joka julkaistiin 18. huhtikuuta 2018. Helmikuussa 2018 albumilta julkaistiin ennakkoon rumpali Sami Latvan säveltämä ja sanoittama kappale ”Harvester of Boredom”.


title: Suffer to Abuse

text: EP:n kansikuvan on toteuttanut Thomas Boutet.


title: Páfoksen arkeologinen museo

text: Páfoksen arkeologinen museo ("Páfoksen alueen arkeologinen museo", ) on arkeologinen museo Páfoksen kaupungissa Kyproksella. Se esittelee antiikin Pafoksen kaupungin sekä lähiympäristön löytöjä pääasiassa esihistorialliselta ja antiikin ajalta.


title: Páfoksen arkeologinen museo

text: Museo on perustettu vuonna 1936 ja se aloitti toimintansa vuonna 1952. Se siirtyi nykyiseen museorakennukseen 1962–1964. Ennen museon rakentamista seudun löytöjä säilytettiin ensin eräässä koulussa ja tämän jälkeen vanhassa turkkilaisessa kylpylässä. Museota on laajennettu vuonna 1989 ja se on kunnostettu vuosina 2016–2018. Museo sijaitsee Páfoksen vanhankaupungin eli Páno Páfoksen (Ylä-Páfos) alueella. Museorakennuksessa on viisi näyttelysalia.


title: Páfoksen arkeologinen museo

text: Museon kokoelmiin kuuluu esineitä neoliittiselta kivikaudelta aina uudelle ajalle noin vuoteen 1700 saakka. Pääosa löydöistä on peräisin Palaipafoksesta, Nea Pafoksesta ja Marionista. Löytöjä on myös muualta Páfoksen alueelta, kuten Geroskípousta, Kissónergasta, Lémpasta ja Pégeiasta.


title: Páfoksen arkeologinen museo

text: Sali I esittelee löytöjä neoliittiselta ja kalkoliittiselta kaudelta sekä pronssikaudelta. Salissa II on löytöjä varhaiselta rautakaudelta sekä arkaaiselta ja klassiselta kaudelta. Salissa III on esineitä hellenistiseltä ja roomalaiselta kaudelta, ja salissa IV myöhäiseltä roomalaiselta sekä varhaiskristilliseltä kaudelta. Sali V esittelee bysanttilaista kautta ja myöhempää keskiaikaa. Museoesineitä on näytteillä myös museon ulkotiloissa. Museoesineisiin kuuluu muun muassa marmoriveistoksia, rakennusten koristeosia, seinämaalauksia, lattiamosaiikkeja, keramiikkaa, lasiesineitä, sarkofageja, koruja ja rahoja.


title: Limassolin arkeologinen museo

text: Limassolin arkeologinen museo ("Limassolin alueen arkeologinen museo", ) on arkeologinen museo Limassolin kaupungissa Kyproksella.


title: Limassolin arkeologinen museo

text: Museo perustettiin vuonna 1948. Se toimi alun perin Limassolin linnassa. Nykyinen museorakennus rakennettiin vuosina 1971–1973 ja museo aloitti toimintansa siinä vuonna 1975. Museo toimii Limassolin keskustassa. Näyttely koostuu kolmesta salista.


title: Limassolin arkeologinen museo

text: Museon kokoelmiin kuuluu löytöjä eri puolilta Limassolin aluetta neoliittiselta kaudelta roomalaiselle kaudelle saakka. Neoliittisen kauden löytöjä on muun muassa Aétokremnoksesta ja Parekklisiá-Siillourókampoksesta. Tärkeimmät antiikin aikaiset löydöt ovat peräisin Amathuksen ja Kurionin kaupunkien arkeologisilta alueilta. Salissa I on esillä pääasiassa keramiikkaa eri aikakausilta, salissa II kupariesineitä, rahoja, koruja yms. esineitä, ja salissa III veistoksia, hautakiviä, rakennusten koristeosia, piirtokirjoituksia ja muita kiviesineitä. Monissa esineissä näkyvät Kyproksen saamat vaikutteet Foinikiasta, Egyptistä ja muualta Lähi-idästä.


title: Maria Anna Espanjalainen

text: Maria Anna (1606–1646) oli espanjalainen prinsessa, josta tuli Ferdinand III:n puolisona Böömin ja Unkarin kuningatar ja Pyhän saksalais-roomalaisen keisarikunnan keisarinna.


title: Maria Anna Espanjalainen

text: Maria Anna oli Espanjan kuninkaan Filip III:n ja Margareeta Itävaltalaisen tytär. Hänen oli suunniteltu naivan Ferdinand vanhemman veljen, mutta tämän saatua surmansa Ferdinand peri sekä kruununperijän aseman että morsiamen. Virallinen kihlaus tapahtui vuonna 1626. Maria Annan matka Wieniin kesti yli vuoden, 1629-1631. Viivästystä aiheuttivat sekä sodanuhka, kulkutaudit että Espanjan taktinen viivyttely. Maria Anna ja Ferdinand vihittiin vuonna 1631, ja heille syntyi kolme lasta:


title: Lárnakan arkeologinen museo

text: Lárnakan arkeologinen museo ("Lárnakan alueen arkeologinen museo", ) on arkeologinen museo Lárnakan kaupungissa Kyproksella. Se esittelee antiikin Kitionin kaupungista ja muualta nykyisen Lárnakan seudulta löydettyä esihistoriallista ja antiikin aikaista esineistöä.


title: Lárnakan arkeologinen museo

text: Museo perustettiin vuonna 1939 ja se aloitti toimintansa nykyisessä museorakennuksessa vuonna 1969. Museota laajennettiin vuosina 1987–1988. Museorakennus sijaitsee Lárnakan keskustassa nimellä Pampoúla tunnetun antiikin Kitionin toisen arkeologisen pääalueen etelälaidalla. Näyttely koostuu neljästä salista.


title: Lárnakan arkeologinen museo

text: Museon kokoelmiin kuuluu löytöjä Lárnakan paikalla sijainneesta antiikin Kitionista sekä eri puolilta Lárnakan aluetta, kuten neoliittisen kauden asutuspaikoilta Choirokoitíasta ja Kalavasós-Téntasta. Löydöt ajoittuvat neoliittiselta kivikaudelta roomalaiselle kaudelle. Kyproslaisten esineiden lisäksi löytöihin kuuluu paljon saarelle tuotua mykeneläistä, foinikialaista, egyptiläistä, assyrialaista ja persialaista esineistöä.


title: Lárnakan arkeologinen museo

text: Sali I esittelee neoliittisen ja kalkoliittisen kauden sekä varhaisen ja keskisen pronssikauden löytöjä pääosin Choirokoitíasta ja Kalavasós-Téntasta. Sali II sisältää myöhemmän pronssikauden eli mykeneläisen kauden sekä varhaisen rautakauden eli kyprogeometrisen kauden löytöjä Kitionista. Sali III esittelee Kitionin löytöjä kyprogeometriselta ja -arkaaiselta kaudelta klassiselle kaudelle. Sali IV sisältää löytöjä klassiselta hellenistiselle ja roomalaiselle kaudelle. Museoesineitä on esillä myös museon ulkotiloissa.


title: Kyproksen museo

text: Kyproksen museo () on arkeologinen museo Nikosian kaupungissa Kyproksella. Se on maan suurin ja tärkein arkeologinen museo ja esittelee löytöjä eri puolilta saarta esihistorialliselta ajalta varhaiselle bysanttilaiselle kaudelle saakka.


title: Kyproksen museo

text: Nikosian ensimmäinen arkeologinen museo perustettiin yksityisenä vuonna 1882. Se muutettiin julkiseksi museoksi 1900-luvun alkupuolella. Nykyinen museorakennus rakennettiin vuosina 1908–1924. Se edustaa uusklassista arkkitehtuuria ja sijaitsee lähellä Nikosian vanhaakaupunkia ja Kyproksen edustajainhuoneen rakennusta. Museorakennuksessa on 14 näyttelysalia ja lisäksi toimisto-, säilytys- ja työpajatiloja sekä kirjasto.


title: Kyproksen museo

text: Museo on käynyt liian pieneksi sen varastoissa oleville arkeologisille löydöille, joista vain pieni osa voi olla näytteillä, ja uusi museo on suunnitteilla. Arkkitehtuurikilpailu uudesta museorakennuksesta järjestettiin vuonna 2017.


title: Kyproksen museo

text: Museon kokoelmiin kuuluu löytöjä neoliittiselta kaudelta roomalaisen kauden lopulle, toisin sanoen noin ajalta 7000 eaa.–395 jaa. Museoesineet on järjestetty saleihin aikakausien ja teemojen mukaisesti. Sali I esittelee Kyproksen neoliittista ja kalkoliittista kautta. Tunnetuimpia esineitä on kalkoliittinen niin kutsuttu Pomóksen idoli noin vuodelta 3000 eaa. Sali II esittelee pronssikautta ja sali III keramiikan kehitystä keskiseltä pronssikaudelta aina roomalaiselle kaudelle saakka. Salissa IV on arkaaisen kauden savifiguriineja Agía Eirínin pyhäköstä. Sali V esittelee egyptiläisiä ja assyrialaisia vaikutteita Kyproksen klassisen kauden kuvanveistossa ja sali VI hellenistisen ja roomalaisen kauden veistoksia, merkittävimpänä suurikokoinen keisari Septimius Severusta esittävä pronssipatsas.


title: Kyproksen museo

text: Salin VII teemana on Kyprokselle mainetta antanut kupari erilaisten pronssiesineiden kautta, mukaan lukien pronssiastiat, aseet, työkalut ja rituaaliesineet. Kokoelmiin kuuluu myös muun muassa rahoja, sinettejä, koruja ja lasiesineitä. Salit VIII ja IX esittelevät hautoja, hautakiviä, sarkofageja ja muita hautalöytöjä. Salin X teemana ovat Kyproksen muinaiset kirjoitusjärjestelmät kyproslais-minolainen kirjoitus ja kyproslainen kirjoitus sekä siirtyminen kreikkalaisen kirjaimiston käyttöön.


title: Kyproksen museo

text: Sali XI esittelee Salamiin kuningashautojen löytöjä, kuten hautahuonekaluja ja pronssikattiloita. Sali XII on vaihtuvien näyttelyiden käytössä. Salissa XIII ovat Salamiin gymnasionista löydetyt veistokset, ja salissa XIV on savifiguriineja varhaiselta pronssikaudelta roomalaiselle kaudelle saakka.


title: Sonia Picado Sotela

text: Sonia Picado Sotela (s. 29. joulukuuta 1936 San José, Costa Rica) on costaricalainen juristi, professori, diplomaatti ja poliitikko, joka on keskittynyt urallaan ihmisoikeuskysymyksiin. Hän on toiminut Amerikkojen ihmisoikeustuomioistuimen tuomarina ja YK:n ihmisoikeusasioihin liittyvissä elimissä. Lisäksi Sotela on ollut Costa Rican Yhdysvaltain-suurlähettiläs ja maan parlamentin jäsen.


title: Sonia Picado Sotela

text: Picado sai oikeustieteen tutkinnon Costa Rican yliopiston. Hän kuului yliopiston henkilökuntaan 1972–2003. Vuosina 1980–1984 hän oli oikeustieteellisen tiedekunnan dekaani.


title: Sonia Picado Sotela

text: Picado oli 1984–1994 Inter-American Institute of Human Rightsin johtaja, jota hän oli ollut myös perustamassa. Instituutin tarkoituksena on kouluttaa tuomareita, asianajajia, kansalaisjärjestöjä ja yksityishenkilöitä ihmisoikeuksiin ja kansalaisvapauksiin liittyvissä kysymyksissä. Vuodesta 1985 hän on toiminut myös instituutin professorina.


title: Sonia Picado Sotela

text: Picado oli vuosina 1988–1994 ensimmäisenä naisena Amerikkojen ihmisoikeustuomioistuimen tuomari. Hän toimi vuosina 1992–1994 myös Costa Rican edustajana Euroopan komission asiantuntijakomiteassa, jonka tarkoituksena oli edistää Keski-Amerikan ihmisoikeustilannetta.


title: Sonia Picado Sotela

text: Picado oli vuosina 1994–1998 ensimmäisenä naisena Costa Rican Yhdysvaltain-suurlähettiläs. Hänet valittiin vuonna 1998 kansallisen vapauspuolueen listoilta Costa Rican parlamenttiin. Neljävuotisen kautensa aikana Picado ajoi monia lakiehdotuksia naisten aseman edistämiseksi.


title: Sonia Picado Sotela

text: Picado johti vuonna 1999 kansainvälistä tutkimuskomissiota, joka tutki Itä-Timorin ihmisoikeustilanetta, ja esitti komission raportin YK:n ihmisoikeusvaltuutetulle. Vuosina 2010–2016 Picado jatkoi YK:n palveluksessa, kun hän johti inhimillisen turvallisuuden neuvoa-antavaa lautakuntaa.


title: Sonia Picado Sotela

text: Picado on kirjoittanut useita akateemisia artikkeleita ihmisoikeuksista, ja hänet palkittiin vuonna 1993 YK:n ihmisoikeuspalkinnolla.


title: Zeal and Ardor

text: Zeal and Ardor on yhdysvaltalainen avantgardemetallin musiikkiprojekti, jonka perusti ja jota johtaa sveitsiläis-yhdysvaltalainen Manuel Gagneux. Yhtyeelle tyypillistä on black metalin, negrospirituaalien, bluesin ja gospelin yhdisteleminen. Yhtye sai alkunsa Gagneuxin kysyttyä 4chan-verkkosivuston foorumilla musiikin tyylilajeista joita voisi yhdistää toisiinsa, tavoitteenaan säveltää kappale puolessa tunnissa kahden anonyymin käyttäjän valintojen perusteella. Ensimmäinen käyttäjä kommentoi viestiketjuun ”nigger music” ja toinen ”black metal”, mikä vaikutti ratkaisevasti projektin tyylisuunnan syntyyn.


title: Zeal and Ardor

text: Yhtyeen esikoisalbumi "Devil Is Fine" julkaistiin 15. huhtikuuta 2016, minkä jälkeen yhtye laajeni esiintyväksi kokoonpanoksi. Toinen studioalbumi, "Stranger Fruit" julkaistaan 8. kesäkuuta 2018.


title: Zeal and Ardor

text: Yhtye esiintyy ensimmäistä kertaa Suomessa heinäkuussa 2018 Ilosaarirockissa.


title: Pentti Vuorio (päätoimittaja)

text: Pentti Kalevi Vuorio (s. 23. lokakuuta 1930 Viipuri) on suomalainen journalisti ja tietokirjailija, joka toimi "Etelä-Suomen Sanomien" päätoimittajana.


title: Pentti Vuorio (päätoimittaja)

text: Pentti Vuorio syntyi diplomi-insinööri Tauno Gideon Vuorion ja Esteri Elisa Ojasen perheeseen. Hänen puolisonsa vuodesta 1972 on sihteeri Raija Terhikki Virtanen. Vuorio tuli ylioppilaaksi 1948 ja opiskeli Teknillisessä korkeakoulussa ja Helsingin yliopistossa. Hän oli "Suomen Urheilulehden" toimittaja ja toimitussihteeri 1954–1955, "Uuden Suomen" urheilutoimittaja 1955–1960, urheiluosaston päällikkö 1957–1960, "Pesa"-niminen pakinoitsija 1971–1975 ja ajankohtaistoimituksen päällikkö 1975–1976. "Urheilun Kuva-Aitan" päätoimittaja Vuorio oli 1960–1968. Suomen Urheiluliiton tiedototuspäällikkönä hän toimi 1969–1971 ja oli sen jälkeenkin liiton eri tehtävissä vuoteen 1989. "Etelä-Suomen Sanomien" uutispäällikkö Vuorio oli 1978–1985 ja toimituspäällikkö 1985–1986. Lehden päätoimittajaksi hänet nimitettiin vuonna 1986.


title: Stranger Fruit

text: Stranger Fruit on Zeal and Ardorin toinen studioalbumi, joka julkaistiin 8. kesäkuuta 2018.


title: Kaisa Hernberg

text: Kaisa Mirjam Thi-Li Hernberg (s. 1976 Tampere) on suomalainen poliitikko ja yrittäjä. Vuodesta 2017 Hernberg on toiminut Vihreiden kaupunginvaltuutettuna ja vuoden 2019 alusta Vihreiden kaupunginvaltuustoryhmän puheenjohtajana Helsingissä sekä Vihreiden puoluevaltuuskunnan puheenjohtajana. Hernberg työskentelee kehitysjohtajana Climate Leadership Coalitionissa.


title: Kaisa Hernberg

text: Hernbergin äiti on entinen ministeri, europarlamentaarikko ja Vihreiden puheenjohtaja, kansanedustaja Satu Hassi ja isä professori Rolf Hernberg.


title: Kaisa Hernberg

text: Kaisa Hernberg on toiminut vuodesta 2017 lähtien Vihreiden kaupunginvaltuutettuna ja kaupunkiympäristölautakunnan jäsenenä Helsingissä sekä Vihreiden puoluevaltuuskunnan puheenjohtajana. Kuntavaaleissa 2017 Hernberg sai 1268 ääntä.


title: Kaisa Hernberg

text: Hernberg toimi Vihreiden puoluesihteerin Lasse Miettisen sijaisena syyskuusta 2017 helmikuuhun 2018.


title: Kaisa Hernberg

text: Syksyn 2015 ja kevään 2016 aikana Hernberg johti Vihreiden strategiatyöryhmää yhdessä kansanedustaja Emma Karin kanssa. Puolueen uusi strategia hyväksyttiin puoluekokouksessa Lahdessa toukokuussa 2016.


title: Kaisa Hernberg

text: Hernberg on toiminut Vihreiden puoluevaltuuskunnan jäsenenä 2015–17, Vihreiden Yrittäjien varapuheenjohtajana 2015 sekä Vihreiden Yrittäjien puheenjohtajana 2015–2017.


title: Kaisa Hernberg

text: Hernberg oli ehdokkaana eduskuntavaaleissa 2015 ja sai 2053 ääntä.


title: Kaisa Hernberg

text: Poliittisella urallaan Kaisa Hernbergille ovat olleet erityisen tärkeitä ilmasto- ja energiakysymykset, yrittäjyys, elinkeinopolitiikka, tasa-arvo ja yhdenvertaisuus sekä perheiden asemaan liittyvät kysymykset.


title: Kaisa Hernberg

text: Hernberg työskentelee kehitysjohtajana Climate Leadership Coalitionissa, joka edistää liiketoiminnallisia ratkaisuja ilmastonmuutoksen torjuntaan. Hän myös toteuttaa ilmasto- ja cleantech-aiheisiin liittyviä koulutus- ja konsultointitoimeksiantoja sekä sijoittaa startupyrityksiin yrityksensä Afabla Oy:n kautta. Hernberg on sijoittajaosakkaana viidessä cleantech-yrityksessä sekä hallituksen jäsenenä Helen Oy:ssa ja muissa yrityksissä.


title: Kaisa Hernberg

text: Ennen nykyisiä tehtäviään Kaisa Hernberg työskenteli vuosina 2013–14 johtajana Finpron (nyk. Business Finland) alaisessa Cleantech Finland -ohjelmassa, joka edistää suomalaisen ympäristöteknologian vientiä.


title: Kaisa Hernberg

text: Vuosina 1998–2012 Hernberg työskenteli lukuisissa tehtävissä markkinointiviestinnän alalla. Vuonna 2004 hän perusti asiantuntijayritysten strategiseen markkinointiviestintään erikoistuneen Frank Communicationsin, jonka toimitusjohtajana työskenteli 2005–2012. Tammikuussa 2013 Hernberg myi yrityksen työntekijälleen.


title: Kaisa Hernberg

text: Hernberg on kunniajäsen helsinkiläisessä Havis Amandan Nuorkauppakamarissa.


title: Kaisa Hernberg

text: Hernberg on koulutukseltaan Bachelor of Arts with Honours. Hän on valmistunut Stirlingin Yliopistosta Isosta-Britanniasta vuonna 2001, pääaineenaan Film & Media Studies. Hernberg on opiskellut myös Tampereen yliopistossa vuosina 1995–1997 pääaineenaan yleinen kirjallisuustiede. Hernberg valmistui ylioppilaaksi Tampereen Yhteiskoulun lukiosta 1995.


title: Kaisa Hernberg

text: Asiantuntija epämukavuusalueella – kirja sinulle, joka inhoat myymistä. Talentum, 2013. ISBN 978-952-14-1962-1


title: Irena Krzywicka

text:
Irena Krzywicka, o.s.Goldberg, (28. toukokuuta 1899 Jeniseisk, Venäjä – 12. heinäkuuta 1994 Bures-sur-Yvette Ranska) oli puolalainen kirjailija, kääntäjä ja feministi. Hän kampanjoi naisten oikeuksien, perhesuunnittelun ja sukupuolivalistuksen edistämiseksi Puolassa.
Irena Goldberg syntyi Puolan juutalaiseen perheeseen joka oli karkotettu Siperiaan syytettynä sosialismista. Hänen isänsä sairastui karkotuksessa tuberkuloosiin ja äiti kasvatti tyttärensä rakastamaan kirjallisuutta, olemaan suvaitsevainen ja rationaalinen.
Vuonna 1922 Goldberg valmistui Varsovan yliopistosta. Väitöskirja jäi tekemättä koska hän oli riitaantunut sen tarkastajan kanssa. Samana vuonna hän julkaisi ensimmäisen esseensä. Avioliiton hän solmi seuraavana vuonna sosiologi Jerzy Krzywickin kanssa. He tekivät sopimuksen avoimesta avioliitosta. Häiden jälkeen Krzyywicka matkusti Korsikalle rakastajansa Walter Hasencleverin kanssa, joka oli tuolloin kuuluisa saksalainen kirjailija. Virallisesta avioliitosta syntyi kaksi poikaa, Piotr ja Andrzej.


title: Irena Krzywicka

text: Krzywicka käänsi puolaksi Herbert George Wellsin, Max Frischin ja Friedrich Dürrenmattin teoksia. Hän kirjoitti myös romaaneja. Herätyksensä feminismiin hän sai tavattuaan Tadeusz Boy-Żeleńskin jonka kanssa hän ystävystyi ja ryhtyi rakkaussuhteeseen. Krzywicka ryhtyi kampanjoimaan sukupuolivalistuksen puolesta, puhui avoimesti abortista ja naisen seksuaalissudesta. Hän oli ennen vuotta 1939 Puolan tunnetuin feministi. Hänen kirjoituksensa ja puheensa herättivät inhoa ja vihaa vanhoillisissa ja häntä syytettiin jopa kansakunnan vahingoittamisesta. Tähän yhtyivät myös itseään liberaaleina pitävät.


title: Irena Krzywicka

text: Toisen maailmansodan alussa vuonna 1939 Saksa valtasi Puolan Krzywickan oli pakko piileskellä väärän nimen turvin, koska hän oli miehittäjien tekemällä tappolistalla. Hän menetti miehityksessä itselleen kolme tärkeää miestä: poikansa Piotrin, rakastaja murhattiin Lvivissä ja aviomies luultavimmin Katynissa. Krzywicka osallistui vastarintaan auttamalla Puolan kotiarmeijaa.


title: Irena Krzywicka

text: Sodan jälkeen Krzywicka työskenteli Puolan suurlähetystössä Pariisissa. Hän palasi Puolaan vuonna 1946. Vuonna 1962 hän muutti kotimaastaan auttamaan poikansa uraa ensiksi Sveitsiin ja sittemmin Ranskaan. Hän julkaisi muistelmansa vuonna 1992.


title: Ramona Straub

text: Ramona Straub (s. 19. syyskuuta 1993) on saksalainen mäkihyppääjä. Hänen seuransa on SC Langenordnach.


title: Ramona Straub

text: Straub sijoittui Lahden MM-kilpailuissa 2017 normaalimäessä 33:nneksi. Vuoden 2018 talviolympialaisissa hän hyppäsi normaalimäessä kahdeksanneksi.


title: Ramona Straub

text: Maailmancupissa Straub esiintyi ensimmäisen kerran tammikuussa 2012 Hinterzartenissa sijoittuen 26:nneksi. Kymmenen parhaan joukkoon hän sijoittui ensimmäisen kerran oltuaan yhdeksäs Tšaikovskissa tammikuussa 2014. Ensimmäisen palkintosijansa hän saavutti oltuaan toinen Lillehammerissa joulukuussa 2018.


title: Ramona Straub

text: Continental Cupissa Straub oli kokonaiskilpailun kolmas kaudella 2012–2013.


title: Ramona Straub

text: Nuorten MM-kilpailuihin Straub on osallistunut neljä kertaa. Vuonna 2009 hän sijoittui normaalimäessä kuudenneksi ja vuonna 2011 22:nneksi. Vuoden 2012 kisoissa hän sai joukkuemäessä hopeaa ja oli normaalimäessä 18:s. Vuonna 2013 joukkuemäestä tuli pronssia ja normaalimäestä 17. sija.


title: Bispebjerg

text: Bispebjerg on yksi Kööpenhaminan tilastoalueista. Se sijaitsee Kööpenhaminan pohjoisosissa. Vuonna 2016 alueella asui noin 54,5 tuhatta asukasta. Bispebjerg rajautuu pohjoisessa Gentoften ja Gladsaxen kuntaan, lännessä Brønshøj-Husumiin, lounaassa Vanløseen, etelässä Frederiksbergin kuntaan, kaakossa Nørrebrohon ja idässä Østerbrohon.


title: Suzanne Romaine

text: Suzanne Romaine (s. 1951) on yhdysvaltalainen kielitieteilijä, jonka tutkimusalaa ovat kielihistoria ja sosiolingvistiikka. Hän oli vuosina 1984–2014 Oxfordin yliopiston englannin kielen Merton-professuurin haltija.


title: Suzanne Romaine

text: Romaine on suorittanut A.B.-tutkinnon arvosanoin "magna cum laude" saksan kielessä ja lingvistiikassa 1973 Bryn Mawr Collegessa. Sen jälkeen hän suoritti 1975 M.A.-tutkinnon s fonetiikassa ja lingvistiikassa Skotlannissa Edinburghin yliopistossa ja Ph.D lingvistiikassa Birminghamin yliopistossa 1981.


title: Suzanne Romaine

text: Romaine on ollut vuodesta 1984 Oxfordin yliopiston Merton-professuurin haltija. Hän sai vuonna 1998 kunniatohtorin arvon Norjasta Tromsøn yliopistosta in ja 1999 Ruotsista Uppsalan yliopistosta. Hänet kutsuttiin vuonna 2010 Suomalaisen tiedeakatemian jäseneksi..


title: Suzanne Romaine

text: Romainen tutkimus on kohdistunut pääasiassa kielihistoriaan ja sosiolingvistiikkaan ja erityisesti monikielisyyden, kielellisen moninaisuuden, kielenmuuttamisen, kielen omaksumisen ja kielikontaktin ongelmiin. Muita hänen kiinnostuksensa kohteita ovat korpuslingvistiikka, kieli ja sukupuoli, lukuja kirjoitustaito, kaksikielinen ja kielikylpyopetus. Hän on tehnyt kenttätyötä Skotlannissa työväenluokasta peräisin olevien koululaisten kielestä, Englannissa asuvien punjabin puhujien kaksikielisyyden ja kielen kadottamisen malleista, Papua-Uusi-Guineassa maaseudun ja kaupungin koululaisten kielestä ja myös Hawaijilla.


title: Suzanne Romaine

text: Romainen monografia "Socio-historical Linguistics; Its Status and Methodology" (1982), korreloi ulkoisten tekijöiden aiheuttamien lingvististen muunnelmien kanssa joita on löydetty historiallisesta datasta, ja sitä pidetään sosiolingvistiikan alatieteenalan alkuna tai perustana.


title: Linda Hutcheon

text: Linda Hutcheon (s. 24. elokuuta 1947) on kanadalainen tieteilijä, jonka alaa ovat kirjallisuusteoria ja kirjallisuuskritiikki, ooppera ja Kanadan tutkimus. Hän on professori emerita Toronton yliopistossa, jossa hän on opettanut vuodesta 1988 englannin kielen osastolla ja vertailevan kirjallisuustieteen keskuksessa. Hänet valittiin vuonna 1999 Modern Language Associationin 117. puheenjohtajaksi, ja hän on tehtävässä kolmas kanadalainen ja ensimmäinen kanadalainen nainen. Hänet tunnetaan kehittämistään postmodernismin teorioista.


title: Linda Hutcheon

text: Hän on sukujuuriltaan italialais-kanadalainen. Hän opiskeli ensin Toronton yliopistossa ja suoritti B.A.-tutkinnon. Sen jälkeen hän jatkoi Cornellin yliopistossa ja suoritti siellä M.A.-tutkinnon. Hän sai Ph.D.-arvon Toronton yliopistossa 1975 vertailevan kirjallisuustieteen alalla tekemästään tutkimuksesta. Hän opetti sen jälkeen eri yliopistoissa ja julkaisi kirjallisuusteoriaa koskevia kirjoja. Hän palasi 1988 Toronton yliopistoon. Hän on ollut vierailevana professorina Italiassa, Puerto Ricossa ja Yhdysvalloissa ja luennoinut niin Pohjois-Amerikassa kuin Euroopassakin.


title: Linda Hutcheon

text: Hutcheonin puoliso on tohtori Michael Hutcheon, jonka kanssa hän on tehnyt tutkimusyhteistyötä.


title: Linda Hutcheon

text: Hutcheon kutsuttiin vuonna 2010 Suomalaisen tiedeakatemian jäseneksi.


title: Brønshøj-Husum

text: Brønshøj-Husum on yksi Kööpenhaminan tilastoalueista. Se sijaitsee Luoteis-Kööpenhaminan. Vuonna 2016 alueella asui noin 44 tuhatta asukasta. Brønshøj-Husum rajautuu pohjoisessa Gladsaxen kuntaan, luoteessa Herlevin kuntaan, lännessä Rødovren kuntaan, etelässä Vanløseen ja idässä Bispebjergiin.


title: Indre By

text: Indre By on yksi Kööpenhaminan tilastoalueista ja kaupunginosista. Se sijaitsee Kööpenhaminan länsiosassa. Alue on myös Kööpenhaminan keskusta. Vuonna 2016 alueella asui noin 54 tuhatta asukasta. Indre By rajautuu pohjoisessa Østerbrohon ja Nørrebrohon. Lännessä se rajautuu Frederiksbergin kuntaan, lounaassa Vesterbro/Kongens Enghaven tilastoalueeseen. Etelässä se rajautuu Amagerin saareen ja idässä Juutinraumaan.


title: Kiki Kogelnik

text: Kiki Kogelnik (22. tammikuuta 1935 Bleiburg – 1. helmikuuta 1997 Wien) oli itävaltalainen taidemaalari. Tyyliltään hän oli lähellä pop-taidetta. Kogelnik opiskeli Wienin kuvataideakatemiassa ja muutti opintojen jälkeen Yhdysvaltoihin, New Yorkiin. Vuonna 1966, kun Kogelnik oleskeli Lontoossa, hänen ateljeensa tuhoutui tulipalossa.


title: Kiki Kogelnik

text: Vuonna 1969 kuumatkan aikaan, Kogelnik järjesti "Moonhappeningin" Wienissä jonssa hän tuotti kuuta kuvaavia sillkipainotöitä yhtä aikaa matkasta kertovan televisiolähetyksen kanssa. Tämän jälkeen hän alkoi tehdä feminismiä kuvaavia teoksia, jossa näkökulma on usein humoristinen tai pop-kulttuurin sävyttämä. Vuonna 1974 hän ryhtyi työskentelemään myös keramiikan parissa.


title: Kiki Kogelnik

text: Myöhemmissä töissään Kogelnik kuvasi ihmisvartaloa. Hän kuvasi sen usein fragmentoina ja manipuloituna. Hän ryhtyi tekemään myös kasvotutkielmia ekspressiivisellä tyylillä. Hän teki näiden lisäksi lasiveistoksia.


title: Kiki Kogelnik

text: Kogelnik oli naimisissa ja hänellä oli yksi lapsi. Ensimmäisen näyttelynsä hän piti vuonna 1961 Wienissä.


title: Mount Wuteve

text: Mount Wuteve on vuori Liberiassa. Se on 1 447 metriä korkea ja maan korkein kohta.


title: Nørrebro

text: Nørrebro on yksi Kööpenhaminan tilastoalueista. Se sijaitsee Kööpenhaminan keskiosassa. Vuonna 2016 alueella asui noin 80 tuhatta asukasta. Nørrebro rajautuu pohjoisessa Bispebjergiin, lännessä Frederiksbergin kuntaan, etelessä Indre Byhyn ja idässä Østerbrohon.


title: Østerbro

text: Østerbro on yksi Kööpenhaminan tilastoalueista. Se sijaitsee Koillis-Kööpenhaminassa. Vuonna 2016 alueella asui noin 76 tuhatta asukasta. Østerbro rajautuu pohjoisessa Gentoften kuntaan, lännessä Nørrebrohon ja Bispebjergiin, etelässä Indre Byhyn ja idässä Juutinraumaan.


title: Valby

text: Valby on yksi Kööpenhaminan tilastoalueista. Se sijaitsee Lounais-Kööpenhaminassa. Vuonna 2016 alueella asui noin 53 tuhatta asukasta. Valby rajautuu koilisessa Frederiksbergin kuntaan, pohjoisessa Vanløseen, idässä Rødovren ja Hvidovren kuntaanan ja idässä Vesterbro/Kongens Enghaveen.


title: Vanløse

text: Vanløse on yksi Kööpenhaminan tilastoalueista. Se sijaitsee Länsi-Kööpenhaminassa. Vuonna 2016 alueella asui noin 40 tuhatta asukasta. Vanløse rajautuu pohjoisessa Brønshøj-Husumiin, lännessä Rødovren kuntaan, etelässä Valbyhyn, kaakossa Frederiksbergin kuntaan ja idässä Bispebjergiin.


title: Vesterbro/Kongens Enghave

text: Vesterbro/Kongens Enghave on yksi Kööpenhaminan tilastoalueista. Se sijaitsee Kööpenhaminan eteläosassa. Vuonna 2016 alueella asui noin 63 tuhatta asukasta. Vesterbro/Kongens Enghave rajautuu etelässä Amagerin saareen, idässä Indre Byhyn, pohjoisessa Frederiksbergin kuntaan ja lännessä Valbyhyn.


title: Symbolinen järjestys

text: Symbolinen järjestys tarkoittaa erojen ja hierarkioiden järjestystä.


title: Koulun symbolinen järjestys

text: Koulun symbolinen järjestys tarkoittaa luokituksista ja hierarkioista muodostuvaa kuvitteellisia rajoja tai järjestystä. Hierarkioita sisältyy muun muassa virallisen ja epävirallisen koulun kulttuuriin, kouluasteisiin, opetussuunnitelmiin ja arvosanoihin. Koulun symbolinen järjestys vaikuttaa oppilaiden identiteettiin käsityksiin itsestään oppijoina, koska symbolisella järjestyksellä opettajat voivat määritellä ja arvostella kouluun liittyvät ihmiset, ilmiöt ja tapahtumat. Koulu on perinteisesti ollut monopolisessa asemassa tiedon jakamisen ja moraalisesti oikean ja väärän valistamisessa.


title: Koulun symbolinen järjestys

text: Koulun symbolista järjestystä uhkaa vieraan kulttuurin, mediakulttuurin, soluttautuminen koulun kulttuuriin oppilaiden älylaitteiden mukana, joka kyseenalaistaa vakiintuneet käsitykset sivistävästä kulttuurista.


title: Koulun symbolinen järjestys

text: Koulun moraalinen järjestys


title: Metyylipyridiini

text: Metyylipyridiini viittaa kolmeen saman aineen isomeeriin:


title: Karen Pritzker

text: Karen Pritzker (s. 1958) on yhdysvaltalainen sijoittaja, elokuvatuottaja, hyväntekijä ja miljardööriperijätär. Hän on Pritzkerin miljardöörisukua, johon kuului alkuvuonna 2018 yhteensä 11 dollarimiljardööriä. Hänen isoisänsä oli kiinteistö- ja sijoitustoiminnalla rikastunut lakimies A. N. Pritzker, joka loi pohjan kolmen poikansa sittemmin perustamalle Marmot-teollisuuskonsernille (nyttemmin myyty osaksi miljardööri Warren Buffettin Berkshire Hathawaytä) ja Hyatt-hotellikonsernille. Maaliskuussa 2018 yhdysvaltalainen talousjulkaisu Forbes arvioi Karen Pritzkerin omistusten arvoksi 5,0 miljardia dollaria.


title: Karen Pritzker

text: Pritzker toimii yritysten alkuvaiheen rahoitukseen osallistuvassa LaunchCapital LLC -sijoitusyhtiössä ja mikroluototukseen keskittyvässä Grameen America LLC -yhtiössä. Hän on perustanut ja johtaa Grameen America LLC:n Seedlings -säätiötä, joka pyrkii tukemaan fyysisistä tai psyykkisistä sairauksista kärsiviä perheitä. Elokuvatuottaja Pritzker toimii KPJR Films -elokuvayhtiönsä kautta; yhtiö on tuottanut muutamia muutosta edistämään pyrkiviä dokumenttielokuvia aiheenaan lukutaidottomuus, tokenemiskyky ja lapsuuden traumaattisista kokemuksista toipuminen. Hän on myös ollut perustamassa ja tukenut "My Hero Project" -verkkosivustoa.


title: Karen Pritzker

text: Pritzker on suorittanut alemman korkeakoulututkinnon (B.A.) Northwestern-yliopistossa. Hän on naimisissa sijoittaja Michael Vlockin kanssa, heillä on neljä lasta. Pariskunta on tehnyt rahalahjoituksia muun muassa Yalen yliopistolle, Teach for America -hankkeelle ja Michael J. Foxin säätiön Parkinsonin tautia koskevaan tutkimukseen.


title: Karen Pritzker

text: Hänen sisaruksiaan ovat Jennifer Pritzker (syntyjään James, 1950) ja Linda Pritzker (s. 1953), jotka ovat myös miljardööriperijöitä.


title: Chan Hao-ching

text: Chan Hao-ching (s. 19. syyskuuta 1993 Taichung) on taiwanilainen tennispelaaja. Hän on ollut parhaimmillaan WTA-listalla nelinpelissä viidentenä kesäkuussa 2016. Hän on voittanut urallaan 14 WTA-turnausta nelinpelissä. Myös hänen siskonsa Latisha Chan (entiseltä nimeltään Chan Yung-jan) on tennispelaaja.


title: April McMahon

text: April Mary Scott McMahon (s. 30. huhtikuuta 1964) on brittiläinen kielitieteilijä. Hän on ollut vuodesta 2016 vt. apulaisrehtori (opetus) Kentin yliopistossa. Hän oli aiemmin englannin kielen Forbes-professori Edinburghin yliopistossa 2005–2011 ja Aberystwythin yliopiston varakansleri 2011–2016.


title: April McMahon

text: Hänet kutsuttiin vuonna 2008 Suomalaisen tiedeakatemian jäseneksi.


title: April McMahon

text: McMahon valittiin 2003 Edinburghin Royal Societyn jäseneksi (FRSE). Vuonna 2005 hänet valittiin British Academyn jäseneksi (FBA), joka on Britannian humanististen aineiden ja yhteiskuntatieteiden kansallinen akatemia. Vuonna 2012 hänet valittiin Learned Society of Walesin jäseneksi (FLSW).


title: Gabi Zange

text: Gabriele "Gabi" Zange (s. 1. kesäkuuta 1961) on 1980-luvulla menestynyt, Itä-Saksaa edustanut pikaluistelija, joka saavutti kolme olympiapronssia ja kaksi MM-mitalia sekä voitti yhden Euroopan-mestaruuden. Hän oli parhaimmillaan pidemmillä matkoilla eli 3 000:lla ja 5 000 metrillä.


title: Gabi Zange

text: Zange saavutti ensimmäisissä yleisluistelun EM-kilpailuissaan pronssia ja sijoittui ensimmäisissä yleisluistelun MM-kilpailuissaan 11:nneksi vuonna 1981. Kauden päätteeksi hän luisteli Alma-Atassa 3 000 metrillä maailmanennätyksen 4.21,70. Kaksi seuraavaa vuotta toivat neljännen sijan sekä MM- että EM-kilpailuissa. Alma Atassa 1984 hän voitti Euroopan-mestaruuden luistellen 5 000 metrillä maailmanennätyksen 7.39,44 ja tehden yhteispisteiden maailmanennätyksen 174,710. Kaksi viikkoa myöhemmin Deventerissä hän saavutti MM-pronssia. Sarajevon olympialaisissa 1984 hän saavutti 3 000 metrillä olympiapronssia edellään kaksi muuta itäsaksalaista ja 1 500 metrillä hän sijoittui neljänneksi edellään kaksi maannaistaan ja yksi neuvostoliittolainen.


title: Gabi Zange

text: Zange saavutti vuonna 1985 yleisluistelun MM-hopeaa Sarajevossa ja sijoittui EM-kilpailuissa kuudenneksi. Vuonna 1986 hän oli MM-kisoissa viides ja EM-kisoissa neljäs. Vuonna 1987 hän sijoittui EM-kilpailuissa seitsemänneksi. Joulukuussa 1987 hän luisteli Calgaryssä maailmancupin kilpailussa 3 000 metrillä maailmanennätyksen 4.16,76. Calgaryn olympialaisissa 1988 hän saavutti pronssia sekä 3 000 metrillä että 5 000 metrillä; molemmilla matkoilla hänen edellään olivat maailmanennätykset luistellut Alankomaiden Yvonne van Gennip ja Itä-Saksan Andrea Ehrig. Zange päätti arvokisauransa yleisluistelun MM-kilpailujen neljänteen sijaan Skienissä maaliskuussa 1988.


title: Marija Isakova

text: Marija Isakova (s. 1917) oli neuvostoliittolainen pikaluistelija. Hän oli Neuvostoliiton ensimmäinen pikaluistelun maailmanmestari aikana, jolloin naiset eivät vielä kilpailleet olympialaisten pikaluistelussa.


title: Marija Isakova

text: Neuvostoliittolaiset kilpailivat yleisluistelun naisten MM-kilpailuissa ensimmäisen kerran Turussa vuonna 1948. Isakova oli nopein 1 000 ja 3 000 metrillä sekä sijoittui toiseksi 500 metrillä ja kolmanneksi 5 000 metrillä. Hän voitti yhteispisteissä maailmanmestaruuden ennen kahta maannaistaan. Kongsbergin MM-kilpailuissa 1949 hän voitti kolme matkaa ja Neuvostoliitto otti jälleen kolmoisvoiton. Kolmannen maailmanmestaruutensa Isakova voitti Moskovassa vuonna 1950, mihin riitti tällä kertaa vain yksi matkavoitto (500 metrillä). Kahdeksan ensimmäistä sijaa menivät emäntämaahan. Vuonna 1951 Neuvostoliitto ei osallistunut Eskilstunan MM-kilpailuihin poliittisista syistä ja Isakova ei enää kilpaillut tämän jälkeen kansainvälisellä tasolla.


title: Jennifer Pritzker

text: Jennifer Natalya Pritzker (aiemmin James, s. 1950) on yhdysvaltalainen transsukupuolinen, pitkän sotilasuran tehnyt ja everstiluutnanttina sotilaspalveluksesta eläkkeelle jäänyt sijoittaja, hyväntekijä ja miljardööriperijätär. Hän on Pritzkerin miljardöörisukua, johon kuului alkuvuonna 2018 yhteensä 11 dollarimiljardööriä.


title: Jennifer Pritzker

text: Hänen isoisänsä oli kiinteistö- ja sijoitustoiminnalla rikastunut lakimies A. N. Pritzker, joka loi pohjan kolmen poikansa sittemmin perustamalle Marmot-teollisuuskonsernille (nyttemmin myyty osaksi miljardööri Warren Buffettin Berkshire Hathawaytä) ja Hyatt-hotellikonsernille. Maaliskuussa 2018 yhdysvaltalainen talousjulkaisu Forbes arvioi Jennifer Pritzkerin omistusten arvoksi 1,9 miljardia dollaria.


title: Jennifer Pritzker

text: Pritzker on maailman ensimmäinen transsukupuolinen dollarimiljardööri. Hän ilmoitti vuonna 2013 aikovansa elää elämäänsä naisena. Hän on perustamansa kiinteistösijoitusyhtiö Tawani Enterprisesin toimitusjohtaja. Hän on perustanut Tawani-säätiön ja kotikaupunkiinsa Chicagoon sotamuseon (Pritzker Military Museum & Library). Hän on lahjoittanut rahaa kotiyliopistolleen, sotahistoriaan liittyviin tarkoituksiin, monille transsukupuolisuutta tutkivalle tai aiheesta opetusta antavalle yliopistolliselle laitokselle ja hankkeelle (esim. ). Tämä on herättänyt pohdintaa esimerkiksi alkujaan miehinä eläneiden transsukupuolisten naisten tulemisesta naisten suojatuille alueille, naisten korkeakouluihin ja urheiluun sekä varakkaiden valkoihoisten transsukupuolisten tai homoseksauaalisten miesten suuresta vaikutusvallasta transsukupuolisuuden tutkimisessa ja määrittämisessä.


title: Jennifer Pritzker

text: Pritzker on suorittanut alemman korkeakoulututkinnon (B.A./B.Sc.) Loyola-yliopistossa (Chicago, Illinois) historia pääaineenaan. Hän on eronnut ja hänellä on kolme lasta. Hänen sisaruksiaan ovat Linda Pritzker (s. 1953) ja Karen Pritzker (s. 1958), jotka ovat myös miljardööriperijöitä.


title: Linda Pritzker

text: Linda Pritzker (s. 1953, Oberlin, Ohio, Yhdysvallat) on yhdysvaltalainen psykoterapeutti, lama (tiibetinbuddhalainen opettaja), kirjailija, hyväntekijä ja miljardööriperijätär. Hän on Pritzkerin miljardöörisukua, johon kuului alkuvuonna 2018 yhteensä 11 dollarimiljardööriä.


title: Linda Pritzker

text: Hänen isoisänsä oli kiinteistö- ja sijoitustoiminnalla rikastunut lakimies A. N. Pritzker, joka loi pohjan kolmen poikansa sittemmin perustamalle Marmot-teollisuuskonsernille (nyttemmin myyty osaksi miljardööri Warren Buffettin Berkshire Hathawaytä) ja Hyatt-hotellikonsernille. Maaliskuussa 2018 yhdysvaltalainen talousjulkaisu Forbes arvioi Linda Pritzkerin omistusten arvoksi 1,8 miljardia dollaria.


title: Linda Pritzker

text: Pritzker syntyi amerikanjuutalaiseen perheeseen vuonna 1953. Hän on suorittanut ylemmän korkeakoulututkinnon psykologiasta jungilaiseen psykoterapiaan suuntautuen (M.A., Antioch University). Työskenneltyään useita vuosia psykoterapeuttina, hän perehtyi vähitelen tiibetinbuddhismiin. Hän kehittyi tämän uskonnollisen näkemyksen opettajaksi (lama) Yhdysvalloissa ja Nepalissa opiskellen, puhuu sujuvasti tiibetin kieltä ja sai opettajana vuonna 2005 nimen Lama Tsomo. Hän on osaperustaja Namachak-säätiössä ja on tiibetinbuddismiin syventymistä varten luodussa Namchak Retreat Ranc -maatilassa. Vielä alkuvuodesta 2018 rakenteilla ollut maatila sijaitsee Montanan osavaltion ylänköseudulla, lähelle Hot Springsin kaupunkia, Flathead-intiaaniresevaatin alueella.


title: Linda Pritzker

text: Hän on eronnut ja hänellä on kolme lasta. Hän asuu Montanan Missoulassa. Hänen sisaruksiaan ovat Jennifer Pritzker (syntyjään James, 1950) ja Karen Pritzker (s. 1958), jotka ovat myös miljardööriperijöitä.


title: Linda Pritzker

text: Hän on kirjoittanut kirjat:


title: Penny Pritzker

text: Penny Pritzker (s. ) on yhdysvaltalainen yritysjohtaja, poliitikko, hyväntekijä ja miljardööriperijätär. Hän oli keskeinen varainkerääjä Barack Obaman vuoden 2008 presidenttikampanjassa. Vuosina 2013–2017 hän toimi Yhdysvaltain kauppaministerinä presidentti Obaman toisella virkakaudella. Penny Pritzker on Pritzkerin miljardöörisukua, johon kuului alkuvuonna 2018 yhteensä 11 dollarimiljardööriä.


title: Penny Pritzker

text: Hänen isoisänsä oli kiinteistö- ja sijoitustoiminnalla rikastunut lakimies A. N. Pritzker, joka loi pohjan kolmen poikansa sittemmin perustamalle Marmot-teollisuuskonsernille (nyttemmin myyty osaksi miljardööri Warren Buffettin Berkshire Hathawaytä) ja Hyatt-hotellikonsernille. Maaliskuussa 2018 yhdysvaltalainen talousjulkaisu Forbes arvioi Penny Pritzkerin omistusten arvoksi 2,8 miljardia dollaria.


title: Penny Pritzker

text: Pritzker valmistui ensin Harvardin yliopistosta, ja opiskeli Stanfordin yliopistossa oikeustieteen tohtorin (J.D.) ja MBA-pätevyyden. Hän on naimisissa ja hänellä on kaksi lasta.


title: Penny Pritzker

text: "(Artikkeli on keskeneräinen, alussa)"


title: Sergei Sergejev-Tsenski

text: Sergei Nikolajevitš Sergejev-Tsenski (, oikea sukunimi "Sergejev"; 30. syyskuuta 1875 Tambovin kuvernementin Preobraženskojen kylä – 3. joulukuuta 1958 Alušta) oli venäläinen kirjailija.


title: Sergei Sergejev-Tsenski

text: Sergejev-Tsenski syntyi opettajan perheeseen. Hän valmistui Gluhovin opettajainstituutista vuonna 1895, työskenteli vuoteen 1904 saakka opettajana ja palveli armeijassa vuosina 1904–1905 ja 1914–1915. Vuodesta 1905 lähtien hän asui Krimillä.


title: Sergei Sergejev-Tsenski

text: Kirjailija julkaisi ensimmäisen teoksensa vuonna 1898. Hänet tunnetaan erityisesti historiallisesta proosastaan. Sergejev-Tsenskin pääteos on romaanisarja "Preobraženije Rossii" (1914–1958), joka keskittyy ensimmäisen maailmansodan vuosiin. Krimin sotaa kuvaava suurromaani "Sevastopolskaja strada" (1937–1939) sai Stalin-palkinnon vuonna 1941. Kirjailija valittiin Neuvostoliiton tiedeakatemian jäseneksi vuonna 1943.


title: McMahon

text: McMahon tai MacMahon on muun muassa seuraavien henkilöiden sukunimi:


title: Ivan Kozlov

text: Ivan Andrejevitš Kozlov (, 6. heinäkuuta 1888 Kolomnan kihlakunnan Sandyrin kylä – 27. maaliskuuta 1957 Moskova) oli venäläinen neuvostokirjailija.


title: Ivan Kozlov

text: Ivan Kozlov syntyi köyhään talonpoikaisperheeseen. Hän liittyi vuonna 1905 Venäjän sosiaalidemokraattiseen työväenpuolueeseen, osallistui vallankumousliikkeeseen, tuomittiin vankeuteen ja pakeni ulkomaille. Kozlov osallistui Venäjän sisällissotaan Ukrainassa ja Krimillä. Vuosina 1923–1925 hän opiskeli Valeri Brjusovin kirjallisuusinstituutissa Moskovassa. Toisen maailmansodan aikana Kozlov työskenteli Krimin maanalaisen puoluekeskuksen sihteerinä ja johti saksalaisten vastaista toimintaa Kertšissä ja Simferopolissa.


title: Ivan Kozlov

text: Kozlov aloitti näytelmäkirjailijana vuonna 1920. Vuonna 1926 ilmestyi hänen vuoden 1905 vallankumouksesta kertova pienoisromaaninsa "Vstrjaska". Kirjailijan dokumenttiromaania "Maanalainen Krim" ("V Krymskom podpolje", 1947) on pidetty yhtenä parhaista neuvostopartisaaneista kertovista teoksista. Se sai Stalin-palkinnon vuonna 1948.


title: Nikolai Mihailov

text: Nikolai Nikolajevitš Mihailov (, 23. joulukuuta 1905 Moskova – 5. maaliskuuta 1982 Moskova) oli venäläinen neuvostokirjailija.


title: Nikolai Mihailov

text: Mihailov valmistui Moskovan teollisuus- ja talousinstituutista vuonna 1930. Hän matkusteli paljon eri puolilla Neuvostoliittoa sekä ulkomailla. Kirjailijan ensimmäinen kertomus ilmestyi vuonna 1927. Hänen pääteemansa oli Neuvostoliiton talousmaantieteen muutosten tieteellis-taiteellinen, tyyliltään yksinkertainen ja romanttinen kuvaus. "Kotimaamme kartan ääressä" ("Nad kartoi rodiny", 1947) sai Stalin-palkinnon vuonna 1948 ja "Moja Rossija" (”Minun Venäjäni” 1964–1966) Venäjän SFNT:n valtionpalkinnon vuonna 1968.


title: As Oy Atrium

text: As Oy Atrium tai Atriumin talo on arkkitehti Erik Bryggmanin suunnittelema rakennus Turussa Yliopistonkadulla. Aloiteen takana olivat arkkitehti itse sekä varatuomari Brynolf Kyrklund ja lääkärit Lennart Sjöström ja Erkki Warén vuonna 1925. Itse rakennus valmistui 1927. Atrium-nimen keksi rakennuksen ensimmäisiä asukkaita ollut runoilija, antiikin ihailija sekä yleisen ja kotimaisen kirjallisuuden professori, V. A. Koskenniemi.


title: As Oy Atrium

text: Atriumissa on tyypillisiä klassistisia piirteitä, jotka näkyvät julkisivun koristelussa, käytävien värimaailmassa ja ornamentiikassa. Antiikin ihailua korostaa myös rakennuksen länsipuolella oleva italialaistyyppinen aukio, joka rajoittuu toisella puolella olevaan Bryggmanin suunnittelemaan Hospits Beteliin eli nykyiseen Scandic Plaza -hotelliin. Eikä pidä unohtaa myöskään talon B-portaan pohjakerroksessa sijainnutta roomalaista kylpylää, jossa oli roomalaisten saunojen ja höyrykaappien lisäksi myös perinteinen suomalainen sauna.


title: As Oy Atrium

text: Huoneistojen pohjakaavat noudattelivat perinteistä kaupunkiasumisen traditiota, eli vähemmän arvokkaat huoneet kuten keittiö ja makuuhuone olivat pihan puolella ja salongit sekä salit kadun puolella. B- ja C-portaissa oli pienempiä asuntoja ja A-portaassa suurempia edustusasuntoja. Palvelijoille oli talon sisäpihalta oma sisäänkäyntinsä.


title: As Oy Atrium

text: Rakennuksen julkisivussa on mielenkiintoisia yksityiskohtia. Kuvanveistäjä Aarre Aaltonen ja Erik Bryggman toteuttivat yhteistyössä muun muassa kahdeksan pyöreää medaljonkireliefiä, joiden aiheina olivat Atrium, lääketiede, kauppa, musiikki, maanviljely, oikeus, merenkulku ja valta. Porrashuoneiden kuvioinnit ja muun muassa takorautaiset kaiteet ovat Bryggmanin kynästä. Bryggman suunnitteli kaikkien asuntojen kiinteät sisustukset, mutta A-portaan edustusasuntojen keittiöt suunnitteli arkkitehti Elna Kiljander. Katri Warén suunnitteli hänen ja Erkki Warénin asunnon sisustuksen.


title: Kelly Jonker

text: Kelly Jonker (s. 23. toukokuuta 1990 Amstelveen) on alankomaalainen maahockeypelaaja ja olympiavoittaja. Hän oli mukana Alankomaiden olympiakultaa voittaneessa joukkueessa Lontoossa 2012. Hän saavutti olympiahopeaa Rio de Janeirossa 2016.


title: Kelly Jonker

text: Jonker pelasi Alankomaiden maajoukkueessa ensimmäisen maaottelunsa huhtikuussa 2008. Hän on huhtikuuhun 2018 mennessä pelannut 141 maaottelua ja tehnyt niissä 53 maalia. Hän on MM-kilpailuissa voittanut kultaa kotikisoissa Den Haagissa 2014 ja saavuttanut hopeaa Rosariossa 2010. Champions Trophyssa saavutuksina on hopeaa vuosina 2010 ja 2016 sekä pronssia vuonna 2012. EM-kilpailuissa hän on voittanut kultaa vuonna 2017 sekä saanut hopeaa vuonna 2015 ja pronssia vuonna 2013.


title: Kelly Jonker

text: Jonker edustaa vuonna 2018 seuratasolla Amsterdamia. Hän aloitti uransa Myrassa. Hän on pelipaikaltaan hyökkääjä.


title: Ellen Hoog

text: Ellen Hoog (s. 26. maaliskuuta 1986 Bloemendaal) on alankomaalainen maahockeypelaaja ja olympiavoittaja. Hän oli mukana Alankomaiden olympiakultaa voittaneissa joukkueissa Pekingissä 2008 ja Lontoossa 2012. Hän saavutti olympiahopeaa Rio de Janeirossa 2016.


title: Ellen Hoog

text: Hoog pelasi Alankomaiden maajoukkueessa ensimmäisen maaottelunsa helmikuussa 2004. Hän on huhtikuuhun 2018 mennessä pelannut 233 maaottelua ja tehnyt niissä 60 maalia. Hän on alankomaalaisnaisista pelannut viidenneksi eniten maaotteluita. Hän on MM-kilpailuissa voittanut kultaa Madridissa 2006 ja kotikisoissa Den Haagissa 2014 sekä saavuttanut hopeaa Rosariossa 2010. Champions Trophyssa saavutuksina on kultaa vuosina 2004, 2005 ja 2007, hopeaa vuosina 2010 ja 2016 sekä pronssia vuosina 2006, 2009 ja 2014. EM-kilpailuissa hän on voittanut kultaa vuosina 2005, 2009 ja 2011 sekä saanut hopeaa vuosina 2007 ja 2015 sekä pronssia vuonna 2013.


title: Ellen Hoog

text: Kansainvälinen maahockeyliitto (FIH) valitsi Hoogin vuoden 2014 parhaaksi naispelaajaksi.


title: Ellen Hoog

text: Hoog edustaa vuonna 2018 seuratasolla Amsterdamia. Aiemmin hän on pelannut SCHC:ssä. Hän on pelipaikaltaan keskikenttäpelaaja.


title: David Grellier

text: David Grellier (s. 2. heinäkuuta 1979 Nantes, Ranska) on ranskalainen electronica-artisti ja musikaalisten projektien College (2005) ja Valerie (2007) perustaja. Hän on myös vuonna 2004 perustetun electroclash-yhtyeen Sexy Sushi jäsen taiteilijanimellä Mitch Silver.


title: Naomi van As

text: Naomi van as (s. 26. heinäkuuta 1983 Den Haag) on alankomaalainen maahockeypelaaja ja olympiavoittaja. Hän oli mukana Alankomaiden olympiakultaa voittaneissa joukkueissa Pekingissä 2008 ja Lontoossa 2012. Hän saavutti olympiahopeaa Rio de Janeirossa 2016.


title: Naomi van As

text: Van As pelasi Alankomaiden maajoukkueessa ensimmäisen maaottelunsa kesäkuussa 2003. Hän on huhtikuuhun 2018 mennessä pelannut 229 maaottelua ja tehnyt niissä 45 maalia. Hän on alankomaalaisnaisista pelannut kuudenneksi eniten maaotteluita. Hän on MM-kilpailuissa voittanut kultaa Madridissa 2006 ja kotikisoissa Den Haagissa 2014 sekä saavuttanut hopeaa Rosariossa 2010. Champions Trophyssa saavutuksina on kultaa vuosina 2004, 2005 ja 2007, hopeaa vuosina 2010 ja 2016 sekä pronssia vuosina 2006, 2008, 2009, 2012 ja 2014. EM-kilpailuissa hän on voittanut kultaa vuosina 2005, 2009 ja 2011 sekä saanut hopeaa vuosina 2007 ja 2015.


title: Naomi van As

text: Kansainvälinen maahockeyliitto (FIH) valitsi van Asin vuosien 2009 ja 2016 parhaaksi naispelaajaksi, ensimmäisellä kerralla yhdessä Argentiinan Luciana Aymarin kanssa.


title: Naomi van As

text: Van As edustaa vuonna 2018 seuratasolla MHC Larenia. Aiemmin hän on pelannut HDM:ssä ja HC Klein Zwitserlandissa. Hän on pelipaikaltaan keskikenttäpelaaja.


title: Naomi van As

text: Naomi van As elää yhdessä pikaluistelun olympiavoittaja Sven Kramerin kanssa.


title: Weckman Steel

text: Weckman Steel Oy valmistaa ja kehittää traktorin perävaunuja, teräshalleja sekä katto- ja seinätuotteita Vierumäellä Heinolassa. Yrityksellä on tehdas myös Iisalmessa, jossa on ohutlevyprofiili tuotantoa.


title: Weckman Steel

text: Weckmanin historia ja toiminta on alkanut jo 1700- luvulla ja tällä hetkellä perheyrityksessä on kahdeksas omistajasukupolvi.


title: Weckman Steel

text: Weckman Steel Oy on osa laajempaa Weckman Group -konsernia.


title: Mohammed Abdulla Hassan Mohamed

text: Mohammed Abdulla Hassan Mohamed (2. joulukuuta 1978) on arabiemiirikuntalainen jalkapallotuomari. Mohamed on toiminut FIFAn virallisena tuomarina vuodesta 2010 lähtien. Hän toimi tuomarina Aasian-mestaruuskilpailuissa 2015. Mohamed valittiin myös MM-kilpailuihin 2018 erotuomariksi.


title: Ryūji Satō

text: Ryūji Satō (, s. 16. huhtikuuta 1977) on japanilainen jalkapallotuomari. Satō on toiminut kansainvälisenä tuomarina vuodesta 2009 lähtien. Hän työskentelee myös Japanin pääsarjassa J1 Leaguessa. Satō valittiin MM-kilpailuihin 2018 erotuomariksi.


title: Maartje Paumen

text: Maartje Paumen (s. 19. syyskuuta 1985 Geleen) on alankomaalainen maahockeypelaaja ja olympiavoittaja. Hän oli mukana Alankomaiden olympiakultaa voittaneissa joukkueissa Pekingissä 2008 ja Lontoossa 2012. Hän saavutti olympiahopeaa Rio de Janeirossa 2016.


title: Maartje Paumen

text: Paumen pelasi Alankomaiden maajoukkueessa ensimmäisen maaottelunsa marraskuussa 2004. Kaikkiaan hän pelasi 235 maaottelua ja teki niissä 195 maalia kunnes lopetti maajoukkueuransa vuoden 2016 olympialaisiin. Hän on alankomaalaisnaisista pelannut kolmanneksi eniten maaotteluita. Hän on MM-kilpailuissa voittanut kultaa Madridissa 2006 ja kotikisoissa Den Haagissa 2014 sekä saavuttanut hopeaa Rosariossa 2010. Champions Trophyssa saavutuksina on kultaa vuosina 2004, 2005, 2007 ja 2011, hopeaa vuosina 2010 ja 2016 sekä pronssia vuosina 2006, 2009, 2012 ja 2014. EM-kilpailuissa hän on voittanut kultaa vuosina 2005, 2009 ja 2011 sekä saanut hopeaa vuosina 2007 ja 2015 sekä pronssia vuonna 2013.


title: Maartje Paumen

text: Kansainvälinen maahockeyliitto (FIH) valitsi Paumenin vuosien 2011 ja 2012 parhaaksi naispelaajaksi.


title: Maartje Paumen

text: Paumen edustaa vuonna 2018 seuratasolla Den Boschia. Aiemmin hän on pelannut HC Geleenissä ja Oranje Zwartissa. Hän on pelipaikaltaan puolustaja.


title: Danny Joe Brown

text: Danny Joe Brown (24. elokuuta 1951 – 10. maaliskuuta 2005) oli yhdysvaltalainen Molly Hatchet -yhtyeen alkuperäinen laulaja. Hän liittyi yhtyeeseen vuonna 1976 ja kuului siihen vuoteen 1998, jolloin lopetti uransa saatuaan sairauskohtauksen. Brownilla oli myös oma yhtye The Danny Joe Brown Band.


title: Danny Joe Brown

text: Brown muistetaan raspikurkkuisena ja karheaäänisenä tulkitsijana. Hänen esikuvansa olivat Elvis Presley, Phil Everly ja Paul Rodgers.


title: Danny Joe Brown

text: Danny Joe Brown syntyi Jacksonvillessä, Floridassa vuonna 1951. Brownilla diagnosoitiin kaksivuotiaana krooninen diabetes, josta hän kärsi koko elämänsä. Brown valmistui Terry Parker High Schoolista vuonna 1969, jonka jälkeen hän liittyi Yhdysvaltain rannikkovartiostoon. Brown palveli vartiostossa kaksi vuotta New Yorkissa. Lähdettyään sieltä hän ryhtyi muusikoksi ja lauloi yhtyeissä Rum Creek ja What ennen liittymistään Molly Hatchetiin vuonna 1976.


title: Danny Joe Brown

text: Brown laulaa Molly Hatchetin tunnetuimmilla albumeilla ja kappaleilla. Hän sävelsi ja sanoitti useita lauluja yhtyeelle Dave Hlubekin ja Steve Hollandin kanssa sekä itse, kuten kappaleet "Flirtin' with Disaster", "Whiskey Man", ja "Fall of The Peacemakers". Molly Hatchet nousi suosioon vuonna 1978, mutta Brown jätti yhtyeen vuonna 1980 diabeteksen ja haimavaivan aiheutettua ongelmia pitkillä kiertueilla. Brownin korvasi yhtyeessä Jimmy Farrar. Brown perusti oman yhtyeen The Danny Joe Brown Band, joka levytti yhden albumin vuonna 1981. Molly Hatchetin muiden jäsenten pyynnöstä hän palasi yhtyeeseen vuonna 1982.


title: Danny Joe Brown

text: Brown sai aivohalvauksen vuonna 1995 ollessaan äänittämässä Molly Hatchetin kanssa albumia "Devil's Canyon". Brown lähti yhtyeestä kuntoutuakseen ja hänet korvasi laulajana Phil McCormack. Brown ei päässyt enää jatkamaan uraansa diabeteksensa alettua oireilla vakavasti. Heinäkuussa 1999 hänelle järjestettiin Orlandossa hyväntekeväisyyskonsertti "Jammin’ for DJB", jolla kerättiin varoja Brownin sairaalakulujen maksamiseen. Konsertissa esiintyi Dixie Jam Band, jossa soitti Molly Hatchetin entisiä jäseniä. Brown itse nousi lavalle laulamaan viimeisenä esitetyn kappaleen ja kertomaan faneilleen olevansa kiitollinen saamastaan tuesta.


title: Danny Joe Brown

text: Brown kuoli 10. maaliskuuta 2005 äitinsä kotona munuaisten vajaatoimintaan Floridassa. Ennen kuolemaansa Brown oli ollut neljä viikkoa sairaalassa ja oli juuri palannut äitinsä kotiin hoidettavaksi.


title: Danny Joe Brown

text: Danny Joe Brown oli viiden lapsen isä ja naimisissa. Ennen kuolemaansa hänet oli haastettu avioeroon.


title: Electric Youth

text: Electric Youth voi viitata:


title: Christianshavn

text: Christianshavn on kaupunginosa Kööpenhaminan keskustassa. Se kuuluu Indre Byn tilastoalueeseen. Christianshavn sijaitsee Sjællandin ja Amagerin saarten välissä keinotekoisilla saarilla. Alueen kaakkoisosista löytyy Christianian vapaakaupunki.


title: Electric Youth (yhtye)

text: Electric Youth on kanadalainen synthpop-duo Torontosta, Ontariosta. Duo koostuu Bronwyn Griffinista ja Austin Garrickista.


title: Electric Youth (yhtye)

text: Garrick ja Griffin ovat seurustelleet 8. luokalta asti. Pari teki läpimurron vuonna 2011, kun heidän Collegen kanssa tehty kappaleensa ”A Real Hero” esiintyi elokuvassa "Drive". Kappaleen sanoitti Garrick.


Maahockeyn naisten maailmanmestaruuskilpailut on Kansainvälisen maahockeyliiton (FIH) järjestämä naisten maahockeyn MM-turnaus. Ensimmäisen kerran se pelattiin vuonna 1972. Aluksi turnausta järjestettiin kahden vuoden välein mutta 1980-luvulta lähtien on pelattu neljän vuoden välein.


title: Maahockeyn naisten maailmanmestaruuskilpailut

text: MM-turnaus pelattiin 15. kerran vuonna 2018. Alankomaat on voittanut maailmanmestaruuden yhdeksän kertaa, Argentiina, Australia ja Saksa kahdesti.


title: Lightning Bolt

text: Lightning Bolt on yhdysvaltalainen noise rock -yhtye, jonka jäseninä ovat rumpali ja laulaja Brian Chippendale sekä basisti Brian Gibson. Yhtye perustettiin vuonna 1994, ja se on julkaissut kuusi studioalbumia.


title: Lightning Bolt

text: Yhtye tunnetaan parhaiten omalaatuisista live-esityksistään, joissa he eivät esiinny lavalla vaan permannolla. He alkoivat esiintyä vuonna 2014 kuitenkin lavalla, koska suurin osa yleisöstä ei nähnyt ollenkaan esiintyjiä. Brian Chippendale pitää päällään myös maskia, joka peittää suurimman osan hänen naamastaan.


title: Lightning Bolt

text: Yhtyeen musiikki on tyyliltään aggressiivista, ja he ottavat vaikutteita muun muassa Boredomsilta, Ruinsilta, Philip Glassilta ja Sun Ralta.


title: Dave Hlubek

text: David Lawrence "Dave" Hlubek (28. elokuuta 1951 – 2. syyskuuta 2017) oli yhdysvaltalainen kitaristi ja Molly Hatchet -yhtyeen perustajajäsen. Hän soitti myös yhtyeissä Southern Rock Allstars ja Skinny Molly.


title: Dave Hlubek

text: Dave Hlubek syntyi Jacksonvillessä, Floridassa. Hlubekin isä oli sotilas ja perhe muutti lapsena monta kertaa isän työn vuoksi. Hlubekit asuivat Oahussa, Sunnyvalessa ja San Joséssa ennen paluuta Jacksonvilleen vuonna 1965. Hlubek valmistui Forrest High Schoolista.


title: Dave Hlubek

text: Hlubek perusti Molly Hatchetin vuonna 1971. Yhtyeen esikuvia olivat aluksi The Allman Brothers Band ja myöhemmin Lynyrd Skynyrd. Hlubek soitti yhtyeessä kitaraa ja myös lauloi ennen solisti Danny Joe Brownin liittymistä. Ennen levytyssopimuksen saamista Hlubek työskenteli yhtyeen ohella kitarateknikkona Blackfootille, krematorionhoitajana ja donitsien myyjänä.


title: Dave Hlubek

text: Molly Hatchet nousi suosioon Yhdysvalloissa 1970-luvun lopulla. Suurin menestys kesti 1980-luvun puoliväliin. Hlubek oli tuottoisa säveltäjä ja kirjoitti yhtyeen suurimmat hitit, kuten "Flirtin' With a Disaster", "Whiskey Man", "Fall Of The Peacemakers" ja "Gator Country". Hän sai urallaan seitsemän kulta- ja platinalevyä, kaikki Molly Hatchetin levytyksistä.


title: Dave Hlubek

text: Hlubek erosi Molly Hatchetista vuonna 1987 vakavan kokaiiniriippuvuuden vuoksi. Hänen tilalleen liittyi Bobby Ingram, joka otti yhtyeen johdettavakseen. Hlubek vietti vuosia työttömänä ja sairaana, kunnes muutti läheisen ystävänsä auttamana Jacksonvillestä Port St. Lucieen, jossa hän tervehtyi ja palasi työelämään. Ystävä ryhtyi Hlubekin manageriksi ja kokosi yhtyeitä hänen ympärilleen. Näitä olivat Hlubek & Friends, Southern Jam Band ja Southern Rock Allstars, joista jälkimmäisessä soitti useita nimekkäitä southern rock -muusikoita.


title: Dave Hlubek

text: Vuonna 2003 Hlubek perusti yhtyeen Skinny Molly muusikoiden Mike Estesin, Kurt Pietron ja Pontus J. Backin kanssa. Tammikuussa 2005 hän palasi Molly Hatchetiin, jossa ei ollut jäljellä ketään alkuperäisjäsentä ennen paluuta. Alun perin hän oli liittymässä entisistä Molly Hatchet-jäsenistä koostuvaan Gator Countryyn. Varsinainen Molly Hatchet pelkäsi kuitenkin Gator Countryn kysynnän ohittavan heidät ja pyysi Hlubekin takaisin yhtyeeseen. Vuonna 2014 Hlubek lopetti keikkailun terveysongelmien vuoksi.


title: Dave Hlubek

text: Hlubek kuoli sydänkohtaukseen syyskuussa 2017. Hänellä oli kaksi poikaa, Kyle David Hlubek ja Aaron Armstrong Hlubek.


title: Not in This Lifetime... Tour

text: Not in This Lifetime... Tour on yhdysvaltalaisen rockyhtye Guns N’ Rosesin meneillään oleva kiertue. Guns N’ Rosesin tunnetuimmassa kokoonpanossa vaikuttaneet laulaja Axl Rose, soolokitaristi Slash ja basisti Duff McKagan ovat esiintyneet kiertueen myötä yhdessä ensimmäisen kerran sitten vuoden 1993 Use Your Illusion Tour -kiertueen Slashin ja McKaganin palattua Guns N’ Rosesiin vuonna 2016.


title: Not in This Lifetime... Tour

text: Vuodesta 2016 jatkunut Not in This Lifetime -kiertue on ollut valtava menestys ympäri maailman. Pelkästään yhtyeen vuoden 2017 konsertteihin myytiin 2,68 miljoonaa konserttilippua, jotka tuottivat yhteensä 262,5 miljoonan dollarin tuloksen. Vuoden 2017 konsertteihin myytiin vuoden 2016 joulukuussa lipunmyynnin käynnistyessä vain vuorokauden sisällä yli miljoona lippua. Vuoden 2017 loppuun mennessä kiertue oli tuottanut jo 475 miljoonaan dollarin bruttotulot, mikä tekee siitä yhden kaikkien aikojen menestyksekkäimmistä konserttikiertueista.


title: Not in This Lifetime... Tour

text: Guns N’ Roses on konsertoinut kiertueen aikana myös Suomessa. Yhtye esiintyi 1. heinäkuuta 2017 Hämeenlinnassa, Kantolan tapahtumapuistossa. Myös Hämeenlinnan konsertin lipunmyynti käynnistyi ennätystahtiin, ja loppuunmyytyä konserttia seurasi lopulta 55 000 hengen yleisö.


title: Not in This Lifetime... Tour

text: Guns N’ Rosesin päätettyä Appetite for Democracy Tour -kiertueensa vuonna 2014 yhtyeen ympärillä vallitsi epävarma tilanne. Kitaristi Ron ”Bumblefoot” Thal oli kiertueen lopulla vihjannut, että soittaisi Appetite for Democracy Tourin myötä viimeisen kerran yhtyeen kanssa. Kiertueen päätyttyä Thal tai muu yhtye ei kuitenkaan vahvistanut, että Thal olisi jättänyt yhtyeen. Alun perin vuosina 1985–1997 yhtyeessä soittanut basisti Duff McKagan oli soittanut Guns N’ Rosesin kanssa kiertueen Etelä-Amerikan konserteissa sijaistaen basisti Tommy Stinsonia, joka oli palannut esiintymään vanhan yhtyeensä The Replacementsin kanssa.


title: Not in This Lifetime... Tour

text: Lähes vuosi kiertueen jälkeen vuosina 1985-1996 yhtyeessä soittanut soolokitaristi Slash vieraili CBS:n haastateltavana ja kertoi hänen ja laulaja Axl Rosen välillä olleiden jännitteiden hälvenneen. Kun Slashilta tiedusteltiin, olisiko hänen paluunsa yhtyeeseen mahdollinen, hän ei ollut aluksi halukas vastaamaan. Lopulta hän tyytyi mainitsemaan, ettei koskaan pidä sanoa ei koskaan ja lisäsi että paluun tulisi tapahtua oikeista ”oikeista syistä”, ja nämä syyt ovat yhtyeen jäsenten välisiä. Guns N’ Rosesin vanhan kokoonpanon paluusta oli huhuttu vuosien saatossa lukemattomia kertoja, mutta Slashin haastattelun myötä syntynyt spekulaatio jäi elämään vahvana niin median kuin fanien keskuudessa. Slash kertoi myöhemmin keskustelleensa Axl Rosen kanssa puhelimitse vuoden 2015 maaliskuussa, ja kuvaili keskustelun olleen ”suorastaan katarttista.”


title: Not in This Lifetime... Tour

text: Vuoden 2015 heinäkuussa soolokitaristi DJ Ashban ilmoitettiin jättävän Guns N’ Rosesin. Ashba kertoi eroamispäätöksestään avoimessa kirjeessään, jossa hän mainitsi haluavansa tulevaisuudessa keskittyä enemmän perheeseensä ja perustamaansa -yhtyeeseen. Hän myös kiitti Axl Rosea saamastaan mahdollisuudesta soittaa yhtyeessä, ja eron kuvailtiin tapahtuneen sopuisissa merkeissä. Ron Thalin sen sijaan ilmoitettiin jättäneen yhtyeen jo edellisvuoden kiertueella. Ashban ja Thalin eroaminen vahvisti huhuja yhtyeen vanhan kokoonpanon paluusta.


title: Not in This Lifetime... Tour

text: Slash vieraili Ruotsissa Marshall London -puhelimen julkaisutilaisuudessa vuoden 2015 elokuussa ja kertoi Aftonbladetin haastattelussa, että hän ja Axl Rose olivat sopineet pitkäaikaiset riitansa. Uutinen oli fanien ja median keskuudessa merkittävä, sillä kaksikko ei ollut edes puhunut toisilleen sitten vuoden 1996. Slash sanoi heidän olleen ”ehkä hieman ”myöhässä” riitojen sopimisen kanssa.” Syksyn 2015 kuluessa huhu Guns N’ Rosesin vanhan kokoonpanon yhteenpaluusta vahvistui jatkuvasti, Mediassa uutisoitiin eri lähteiden vahvistaneen vanhan kokoonpanon palaavan takaisin yhteen, mutta virallista tiedotetta ei julkaistu yhtyeen tai sen jäsenten toimesta. Keskeinen kysymys syntyneissä huhuissa oli, tarkoittaisiko paluu koko vanhan kokoonpanon vai pelkästään muutaman henkilön sovintoa ja paluuta yhteen. Vuosina 1985-1990 yhtyeessä soittanut rumpali Steven Adler kertoi Eddie Trunkin haastateltavana vieraillessaan, ettei hän ollut kuullut mahdollisesta yhteenpaluusta mitään. Yhtyeessä sen perustamisesta vuoteen 1991 soittanut rytmikitaristi Izzy Stradlin vahvisti myöhemmin "Rolling Stonelle", ettei hän olisi mukana yhtyeen tulevaisuuden suunnitelmissa. Stradlin selitti myöhemmin Twitter-tilillään poissaolonsa yhtyeestä johtuvan taloudellisista tekijöistä, sillä muu kokoonpano ei hänen mukaansa ”halunnut jakaa saalista tasan.” Myös 1990-luvulla yhtyeessä soittanut rumpali Matt Sorum kertoi, ettei häntä ollut pyydetty palaamaan yhtyeeseen. Yhtyeestä vastikään poistunut kitaristi DJ Ashba sen sijaan kertoi haastattelussa, että Axl Rose oli pyytänyt häntä mukaan myös uuteen kokoonpanoon.


title: Not in This Lifetime... Tour

text: Guns N’ Rosesin virallinen internet-sivusto uudistui vuoden 2015 joulukuussa. Valtaosa sivuston aiemmasta sisällöstä poistui, ja tilalla esitettiin yhtyeen vanha revolverilogo. Kyseessä oli ensimmäinen kerta sitten 1990-luvun alun, kun yhtye käytti logoa missään virallisessa tarkoituksessa. Joulupäivänä elokuvateattereissa esitettiin "" -elokuvan näytöksissä ennen 15 sekunnin mittainen teaser, jossa mustavalkoisen yleisöä kuvaavan videon päällä soi kappale ”Welcome to the Jungle”.


title: Not in This Lifetime... Tour

text: "Billboard" uutisoi 29. joulukuuta 2015, että Slash palaisi yhtyeen kitaristiksi ja ”yhteenpalannut” kokoonpano soittaisi pääesintyjänä seuraavan vuoden Coachella-festivaaleilla. Axl Rosen uutisoitiin myös saapuvan haastateltavaksi Guns N’ Rosesin tulevaisuutta koskevien asioiden puitteissa "Jimmy Kimmel Live!" -televisio-ohjelmaan, mutta esiintyminen peruttiin. Vuoden 2016 tammikuussa yhtyeen ilmoitettiin kuitenkin esiintyvän Coachellan pääesiintyjänä, ja sekä Slashin että Duff McKaganin vahvistettiin palaavan yhtyeeseen. Yhtyeen ilmoitettiin myös soittavan huhtikuussa Las Vegasissa ja Méxicossa.


title: Not in This Lifetime... Tour

text: Not in This Lifetime... Tour -kiertue julkistettiin virallisesti aprillipäivänä 2016, jolloin yhtye ilmoitti kiertueen ensimmäisestä 20 konsertista Pohjois-Amerikassa. Kiertueen nimi on viittaus Axl Rosen vuoden 2012 lausahdukseen, jonka mukaan vanhan Guns N’ Rosesin paluu ”ei tapahtuisi tässä elämässä.” Kiertueen lipunmyynti käynnistyi vilkkaana, ja yhtye lisäsi suuren kysynnän seurauksena lisäkonsertit Chicagoon, New Englandiin, New Yorkiin ja Los Angelesiin. Vuoden mittaan vahvistettiin kiertueen jatkuminen myös latinalaiseen Amerikkaan, Aasiaan ja Oseaniaan. Syyskuussa 2017 Guns N’ Roses konsertoi Rock in Rio -festivaalilla neljännen kerran urallaan osana kiertuetta. Marraskuussa yhtyeen ilmoitettiin televisiomainosten välityksellä jatkavan kiertueen merkeissä Pohjois-Amerikassa myös vuonna 2017. Joulukuussa yhtye julkisti 35 konserttia Pohjois-Amerikkaan ja Eurooppaan vuodeksi 2017. Yhtye konsertoi muun muassa St. Louisissa ensimmäisen kerran sitten vuoden 1991, jolloin yhtyeen konsertti oli päätynyt mellakointiin.


title: Catalina Denis

text: Catalina Zarate Denis (s. 1985, Bucaramanga) on kolumbialainen näyttelijä ja malli.


title: Catalina Denis

text: Denis aloitti näyttelijänuran vuonna 2007 esiintymällä vauhdikkaassa komediaelokuvassa "Taxi 4". Vuonna 2010 hän näytteli stripparia ranskalaisessa elokuvassa "Le mac".


title: Catalina Denis

text: Vuonna 2014 Denis esitti toimintaelokuvassa "Brick Mansions" päähahmon kidnapattua tyttöystävää, Lolaa. Elokuva julkaistiin viisi kuukautta toisen päänäyttelijän (Paul Walker) kuoleman jälkeen.


title: Catalina Denis

text: Denis esiintyi vuonna 2015 ABC:n draamasarjassa "The Whispers".


title: Duane Roland

text: Duane Roland (3. joulukuuta 1952 – 19. kesäkuuta 2006) oli yhdysvaltalainen kitaristi, joka tunnetaan parhaiten Molly Hatchet -yhtyeestä. Myöhemmin hän soitti yhtyeissä Southern Rock Allstars ja Gator Country.


title: Duane Roland

text: Duane Roland syntyi Jeffersonvillessa, Indianassa, mutta varttui Jacksonvillessä, Floridassa. Hänen perheessään esiintyi musikaalisuutta, äiti soitti pianoa ja isä kitaraa. Rolandin ensimmäinen soitin oli rummut, mutta lopulta hän ryhtyi kitaristiksi. Hän soitti lukuisissa yhtyeissä, kunnes hän liittyi Molly Hatchetiin vuonna 1975.


title: Duane Roland

text: Molly Hatchet on ollut suosittu Yhdysvalloissa 1970-luvun lopulta alkaen. Roland soittaa seitsemällä yhtyeen studioalbumilla. Hänen soittimiaan olivat Gibson Flying V sekä kaksikaulainen Gibson SG. Roland osallistui yhtyeen kappaleiden "Bloody Reunion" ja "Boogie No More" kirjoittamiseen. Hän erosi Molly Hatchetista vuonna 1990. Musiikki ei tämän jälkeen ollut Rolandille enää leipätyö. Hän omisti toimistotarvikkeita valmistavan yrityksen ja työskenteli myös puhelinkeskuksen hoitajana.


title: Duane Roland

text: Roland palasi musiikkielämään vuonna 2002, kun hän liittyi vanhan yhtyetoverinsa Dave Hlubekin perustamaan Southern Rock Allstars -yhtyeeseen. Roland perusti muiden entisten Molly Hatchet -jäsenien kanssa Gator Country-yhtyeen vuonna 2005.


title: Duane Roland

text: Duane Roland löydettiin kuolleena kotonaan St. Augustinessa 19. kesäkuuta 2006. Kuolinsyy oli luonnollinen. Hän oli vielä toukokuussa esiintynyt Gator Countryn kanssa.


title: Lucy Stitzer

text: Lucy C. MacMillan Stitzer (s. 1961) on yhdysvaltalainen rahoitusalalla työskentelevä yritysjohtaja ja miljardööriperijätär. Hän edustaa Cargill-suvun viidettä sukupolvea ja omistaa noin kolme prosenttia perheyhtiönä toimivasta yhdysvaltalaisesta Cargill -suuryhtiöstä. Hän peri omistuksensa isänsä W. Duncan Macmillanin (k. 2006) jälkeen. Yhdysvaltalainen talousjulkaisu Forbes arvioi maaliskuussa 2018 Stitzerin varallisuudeksi 2,0 miljardia dollaria. Hänellä on kolme vastaavan omistusosuuden perinyttä miljardöörisiskoa: Alexandra Daitch, Sarah MacMillan ja Katherine Tanner.


title: Lucy Stitzer

text: Cargill on suuri Yhdysvaltain Minnesotan osavaltion Wayzatasta käsin johdettu erityisesti maataloustuotteiden tuotantoa ja kauppaa harjoittava yrityskonserni, jonka liikevaihto oli keväällä 2017 päättyneeltä tilivuodelta noin 110 miljardia dollaria. Cargill-suku piti hallussaan noin 87,2 prosenttia yhtiön osakkeista. Yhtiön omistusosuuksien seurauksena suvussa on toistakymmentä dollarimiljardööriä.


title: Lucy Stitzer

text: Stitzer suoritti vuonna 1982 alemman korkeakoulututkinnon (B.A.) Virginian Hollins-yliopistosta englannin kieli pääaineenaan. Hän työskennellyt pankkialalla useissa yrityksissä (Citibank, Sandler O'Neill & Partners, AmeriGroup). Sittemmin hän on toiminut toimii muun muassa suvun sijoitusyhtiö Waycrossen johdossa ja Cargill Inc.:n johtokunnan jäsenenä. Hän asuu Yhdysvaltain Connecticutin osavaltion Greenwichissä. Hän on naimisissa ja hänellä on kolme lasta.


title: Eija Nivala

text: Eija Hannele Nivala (s. 27. helmikuuta 1967 Joensuu) on suomalainen rovasti, joka toimii Kirkon akateemiset AKI:n ja Suomen kirkon pappisliiton puheenjohtajana. Nivala on toiminut Ylivieskan kirkkoherrana 1. syyskuuta 2018 lähtien. Lisäksi hän on toiminut lyhyen aikaa kansanedustajana kesällä 2018.


title: Eija Nivala

text: Nivala vihittiin papiksi vuonna 1992 ja toimi aluksi seurakuntapastorina Sievin seurakunnassa. Vuosina 1997–2003 hän oli perheineen lähetystyöntekijänä Angolassa. Nivala aloitti Alavieskan seurakunnan kirkkoherrana vuonna 2010. Vuonna 2017 hänet siirrettiin kyseisestä virasta virkamääräyksellä Oulaisten seurakunnan kirkkoherraksi määräajaksi kesäkuun 2018 loppuun asti.


title: Eija Nivala

text: Nivala on ollut AKI:n puheenjohtaja kausilla 2013–2014, 2015–2016 ja 2017–2018 sekä Pappisliiton puheenjohtaja kausilla 2012–2014, 2015–2016 ja 2017–2018.


title: Eija Nivala

text: Kaudella 2012–2016 Nivala oli toinen pappisjäsenistä Kirkkohallituksen täysistunnossa. Kaudella 2016–2020 Nivala on Mahdollisuuksien kirkko -ryhmän varaedustaja Suomen evankelis-luterilaisen kirkon kirkolliskokouksessa.


title: Eija Nivala

text: Oulun tuomiokapituli asetti Nivalan ensimäisellä vaalisijalle Ylivieskan seurakunnan kirkkoherranvaalissa 2018. Hän piti vaalin ensimmäisen vaalisaarnan päiväjumalanpalveluksessa Suvannon kappelilla 22. huhtikuuta. Vaali toimitetaan 20. toukokuuta 2018.


title: Eija Nivala

text: Nivala oli eduskuntavaaleissa 2015 keskustan ehdokas ja sai 4 476 ääntä, mutta ei tullut valituksi eduskuntaan. Kansanedustaja Mirja Vehkaperä nousi kesällä 2018 Paavo Väyrysen tilalle Euroopan parlamenttiin. Nivala nousi hänen tilalleen eduskuntaan 18. kesäkuuta 2018. Hän kuitenkin erosi 25. kesäkuuta 2018, jolloin hänen tilalleen nousi Hanna-Leena Mattila. Nivala aloitti Ylivieskan kirkkoherrana 1. syyskuuta 2018. Hän on ilmoittanut, ettei Ylivieskan kirkkoherrana ole ehdolla tulevissa eduskunta-, euro-, tai maakuntavaaleissa.


title: Eija Nivala

text: Nivalalla on rovastin arvonimi.


title: Katherine Tanner

text: Katherine Tanner (s. 1955) on yhdysvaltalainen miljardööriperijätär. Hän edustaa Cargill-suvun viidettä sukupolvea ja omistaa noin kolme prosenttia perheyhtiönä toimivasta yhdysvaltalaisesta Cargill -suuryhtiöstä. Hän peri omistuksensa isänsä W. Duncan Macmillanin (k. 2006) jälkeen. Yhdysvaltalainen talousjulkaisu Forbes arvioi maaliskuussa 2018 Tannerin varallisuudeksi 2,0 miljardia dollaria. Hänellä on kolme vastaavan omistusosuuden perinyttä miljardöörisiskoa: Alexandra Daitch, Sarah MacMillan ja Lucy Stitzer.


title: Katherine Tanner


title: Katherine Tanner

text: Tanner asuu Yhdysvaltain Floridan osavaltion Marathonissa.


title: Alexandra Daitch

text: Alexandra Daitch (s. 1963) on yhdysvaltalainen miljardööriperijätär. Hän edustaa Cargill-suvun viidettä sukupolvea ja omistaa noin kolme prosenttia perheyhtiönä toimivasta yhdysvaltalaisesta Cargill -suuryhtiöstä. Hän peri omistuksensa isänsä W. Duncan Macmillanin (k. 2006) jälkeen. Yhdysvaltalainen talousjulkaisu Forbes arvioi maaliskuussa 2018 Daitchin varallisuudeksi 2,0 miljardia dollaria. Hänellä on kolme vastaavan omistusosuuden perinyttä miljardöörisiskoa: Sarah MacMillan, Lucy Stitzer ja Katherine Tanner.


title: Alexandra Daitch


title: Alexandra Daitch

text: Daitch asuu Connecticutin osavaltion Old Lymessä.


title: Sarah MacMillan

text: Sarah MacMillan, aiemman avioliiton aikana "Sarah Stevens Chaney (MacMillan)" (s. 1954) on yhdysvaltalainen miljardööriperijätär. Hän edustaa Cargill-suvun viidettä sukupolvea ja omistaa noin kolme prosenttia perheyhtiönä toimivasta yhdysvaltalaisesta Cargill -suuryhtiöstä. Hän peri omistuksensa isänsä W. Duncan Macmillanin (k. 2006) jälkeen. Yhdysvaltalainen talousjulkaisu Forbes arvioi maaliskuussa 2018 Daitchin varallisuudeksi 2,0 miljardia dollaria. Hänellä on kolme vastaavan omistusosuuden perinyttä miljardöörisiskoa: Alexandra Daitch, Lucy Stitzer ja Katherine Tanner.


title: Sarah MacMillan


title: Sarah MacMillan

text: MacMillan asuu Los Angelesissa, Yhdysvaltain Kalifornian osavaltiossa. Hän on eronnut, kolme lasta.


title: Tavastia Lakeland

text: Tavastia Lakeland ry on Tavastia Lakeland -konseptin ympärille syntynyt matkailun kehittämisyhdistys, jonka tavoitteena on saada Hämeenlinna-Valkeakoski-Tampere-Orivesi -akselin ja Päijänteen väliselle järviseudulle tunnettuutta, etenkin kansainvälistä näkyvyyttä, kehittää toimijoiden yhteistyötä ja hankkia matkailun kehittämiseen lisää resursseja.


title: Tavastia Lakeland

text: Tavastia Lakelandin verkkosivusto esittelee alueen vetovoimatekijöitä, alueen nähtävyys- ja palvelutarjontaa sekä alueen kyliä ja taajamia.


title: Tavastia Lakeland

text: Tavastia Lakeland kehittää uusia matkailukonsepteja. Näitä ovat esimerkiksi "Wilderhutting", mökkiretkeily, joka tähtää alueen mökkikapasiteetin käytön tehostamiseen. Toinen konsepti on "Fall in love with lakes", jonka puitteissa luodaan vesistöön liittyviä elämyspaketteja.